Marko 5 | Intanɛt So Bible| Wiase Foforɔ Nkyerɛaseɛ\n5 Afei, wokoduu po no agya wɔ Gerasafo+ asase so. 2 Na osi fii ɔkorow no mu ara na ɔbarima bi a honhom fĩ akɛntɛn no so fi asiei+ behyiaa no. 3 Na asiei hɔ abɛyɛ ne tenabea; na besi saa bere no na obiara ntumi mfaa nkɔnsɔnkɔnsɔn mpo nkyekyeree no ntenaa faako, 4 efisɛ na wɔde mpokyerɛ ne nkɔnsɔnkɔnsɔn akyekyere no mpɛn pii ma watetew nkɔnsɔnkɔnsɔn no mu abubu mpokyerɛ no; na obiara nni ahoɔden a ɔde bedi no so. 5 Na daa adesae ne adekyee, ɔteɛteɛm wɔ ada ne mmepɔw no mu de abo twitwa ne ho. 6 Na n’ani bɔɔ Yesu so wɔ akyirikyiri no otuu mmirika kɔkotow n’anim, 7 na ɔde nne kɛse teɛɛm+ sɛ: “Dɛn na me ne wo wɔ yɛ, Yesu, Ɔsorosoroni Nyankopɔn+ no Ba? Ka Onyankopɔn ntam+ sɛ worenhaw me.”+ 8 Efisɛ na waka akyerɛ no sɛ: “Honhom fĩ, fi onipa no mu.”+ 9 Na ofii ase bisaa no sɛ: “Wo din de dɛn?” Na ɔka kyerɛɛ no sɛ: “Me din de Asafotow,+ efisɛ yɛyɛ bebree.”+ 10 Na ɔkɔɔ so ara srɛɛ no sɛ ɔmmpam ahonhom no mmfi asase no so.+ 11 Na ɛbae sɛ na mprakokuw+ kɛse bi wɔ bepɔw no so redidi.+ 12 Enti wɔsrɛɛ no sɛ: “Ma yɛnkɔ mprako no mu, ma yɛnkɔhyɛn wɔn mu.” 13 Na ɔmaa wɔn kwan. Ɛnna ahonhom fĩ no fii adi kɔhyɛn mprako no mu; na mprako bɛyɛ mpem abien no bɔɔ kirididi fii bepɔw no so koguu po mu, na wowuwui wɔ po no mu mmiako mmiako.+ 14 Na wɔn a wɔrehwɛ wɔn so no guan kɔbɔɔ amanneɛ wɔ kurow no mu ne ne nkuraase; na nkurɔfo ba bɛhwɛɛ nea asi.+ 15 Enti wɔbaa Yesu nkyɛn, na wohuu ɔbarima a na ɔwɔ adaemone no, nea na ɔwɔ asafotow no, sɛ ɔhyɛ atade te hɔ a n’adwenem atew; na ehu kaa wɔn. 16 Afei wɔn a wohui no kaa nea ɛtoo ɔbarima a na ɔwɔ adaemone no ne mprako no ho asɛm kyerɛɛ wɔn. 17 Enti wofii ase paa no kyɛw sɛ omfi wɔn mpɔtam hɔ nkɔ.+ 18 Na bere a ɔreforo ɔkorow no, ɔbarima a na ɔwɔ adaemone no fii ase paa no kyɛw sɛ ɔne no bɛkɔ.+ 19 Nanso wamma no kwan, mmom ɔka kyerɛɛ no sɛ: “Kɔ wo fie, w’abusuafo nkyɛn,+ na kɔka nea Yehowa+ ayɛ ama wo nyinaa ne mmɔborɔhunu+ a wayi adi akyerɛ wo no kyerɛ wɔn.” 20 Na ofii hɔ kɔe na ofii ase kaa nea Yesu yɛ maa no nyinaa ho asɛm wɔ Dekapoli,+ na ɛyɛɛ nkurɔfo no nyinaa nwonwa.+ 21 Bere a Yesu san de ɔkorow no twa baa asuogya no, nnipakuw kɛse bi twaa ne ho hyiae; na ɔwɔ po no ano.+ 22 Ɛnna hyiadan mu mpanyimfo no mu biako a ne din de Yairo bae, na n’ani bɔɔ no so no ɔhwee ne nan ase+ 23 na ɔsrɛɛ no mpɛn pii sɛ: “Me babea ketewa reyɛ awu. Mesrɛ wo bra na fa wo nsa+ begu no so ma ne ho nyɛ no den na onnya nkwa.”+ 24 Ɛnna ɔne no kɔe. Na nnipadɔm pii tu dii n’akyi na wɔkyeree no so.+ 25 Afei na ɔbea bi wɔ hɔ a mogya atu no+ mfe dumien,+ 26 na wahu amane pii wɔ nnuruyɛfo+ bebree nsam na wahwere n’ahode nyinaa nanso hwee amfi mu amma, na mmom ɛyɛɛ kɛse. 27 Bere a ɔtee Yesu ho asɛm no, ofi dɔm no mu faa akyi de ne nsa bɛkaa+ n’atade nguguso; 28 na asɛm a na ɔreka ara ne sɛ: “Sɛ mede me nsa ka n’atade nguguso kɛkɛ mpo a, me ho bɛtɔ me.”+ 29 Na amonom hɔ ara mogya a ɛretu no no twae, na ɔtee nka ne nipadua mu sɛ wanya ɔyare a emu yɛ den no ho ayaresa.+ 30 Ɛhɔ ara na Yesu nso hui sɛ tumi+ afi ne mu, na ɔdan ne ho nnipakuw no mu bisae sɛ: “Hena na ɔde ne nsa kaa m’atade nguguso no?”+ 31 Na n’asuafo no ka kyerɛɛ no sɛ: “Woahu sɛ nnipa akyere wo so,+ na wuse, ‘Hena na ɔde ne nsa kaa me?’” 32 Nanso ɔtotoo n’ani hwɛe sɛ obehu nea ɔyɛɛ saa no anaa. 33 Na esiane sɛ ɔbea no nim nea ato no nti, ɔde ehu ne ahopopo bɛhwee n’anim kaa mu nokware nyinaa kyerɛɛ no.+ 34 Ɔka kyerɛɛ no sɛ: “Ɔbabea, wo gyidi ama wo ho atɔ wo. Fa asomdwoe kɔ,+ wo ho ntɔ wo na wo yare a emu yɛ den no nkɔ.”+ 35 Na ogu so rekasa no, mmarima bi fi hyiadan mu panyin no fie bɛkae sɛ: “Wo babea no awu! Dɛn nti na woda so rehaw ɔkyerɛkyerɛfo no?”+ 36 Nanso bere a asɛm a wɔreka no twaa Yesu asom no, ɔka kyerɛɛ hyiadan mu panyin no sɛ: “Nsuro, wo de, nya gyidi.”+ 37 Afei wamma obiara anni n’akyi, gye Petro ne Yakobo ne Yakobo nua Yohane nkutoo.+ 38 Enti wɔbaa hyiadan mu panyin no fie, na ohui sɛ ɛhɔ ayɛ gyegyeegye na nnipa resu bɔ bena, 39 na ɔhyɛn mu no, ɔka kyerɛɛ wɔn sɛ: “Dɛn nti na moreyɛ gyegyeegye na moresu? Abofra ketewa no nwui, na mmom wada.”+ 40 Eyi nti wofii ase serew no. Ɛnna ɔpam wɔn nyinaa fii hɔ faa abofra no papa ne ne maame ne wɔn a wɔka ne ho no, na ɔkɔɔ nea abofra no wɔ no.+ 41 Na osoo abofra ketewa no nsa ka kyerɛɛ no sɛ: “Talita kuum,” a ɛkyerɛ sɛ: “Abeawa, mise wo sɛ, sɔre!”+ 42 Na ɛhɔ ara abeawa no sɔree na ofii ase nantewee, na na wadi mfe dumien. Na wɔn ho dwiriw wɔn.+ 43 Na ɔbaraa wɔn tĩĩ mu kae sɛ wɔmmma obiara nnte+ ho asɛm, na ɔkae sɛ wɔmma abeawa no biribi nni.


Wotuu Wɔn Ho Mae Koraa wɔ Brazil | Study\nKENKAN WƆ Afrikaans Albanian Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Georgian German Greek Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwangali Kwanyama Latvian Lithuanian Malagasy Malay Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Shona Slovak Slovenian Spanish Swati Swedish Tagalog Thai Tsonga Tswana Turkish Twi Ukrainian Venda Vietnamese Waray-Waray Xhosa Zulu\nMFE bi a atwam no, onuawa bi a wɔfrɛ no Rúbia, a seesei wadi mfe 30 kɔsraa Sandra, a ɔyɛ ɔkwampaefo wɔ asafo ketewa bi mu wɔ Brazil anafo fam. Rúbia wɔ hɔ no, biribi sii ma ɛkaa ne koma paa, na ɛsesaa n’asetena. Dɛn na esii? Yɛmma Rúbia ankasa mmɔ yɛn mu ɛ.\n“ASƐM YI MAA ME HO DWIRIW ME”\nRúbia kae sɛ: “Sandra ne me kɔɔ ɔbea bi a na ɔne no sua Bible hɔ. Bere a yɛresua ade no, ɔbea no ka twaam sɛ: ‘Sandra, mmabaa baasa wɔ m’adwumam a wɔpɛ sɛ wosua Bible, nanso minim sɛ afe yi de nnipa gu wo so, enti meka kyerɛɛ wɔn sɛ gye sɛ wɔtwɛn kosi sɛ ebedu wɔn so.’ Asɛm yi maa me ho dwiriw me. Ampa ara sɛ nkurɔfo ani abere sɛ wobesua Yehowa ho ade a, wose wɔntwɛn kosi sɛ ebedu wɔn so ansa! Baabi a mifi bae de, onipa biako a menya no ne no asua ade mpo na ɛyɛ den. Enti Bible suani no fie hɔ ara na ɛkaa me koma ma misii gyinae sɛ mɛboa nnipa a wɔwɔ ne kurow ketewa no mu. Ɛno akyi bere tiaa bi no, mitu fii kurow kɛse a mete mu no kɔɔ baabi a Sandra yɛ akwampae adwuma no.”\nNneɛma kɔɔ dɛn maa Rúbia? Ɔkae sɛ: “Mitu kɔɔ hɔ no, asram abien a edi hɔ no ara minyaa nnipa 15 ne wɔn suaa Bible. Ampa-ne-ampa ara me na afei nkurɔfo gu me so a wɔretwɛn ma me ne wɔn asua ade te sɛ Sandra yi!”\nBIRIBI KAA NO MA ƆSAN SUSUW NE SOM ADWUMA HO\nOnua bi a wɔfrɛ no Diego, a seesei wadi mfe 20 ne kakra kɔsraa akwampaefo bi wɔ Prudentópolis. Ɛyɛ kurow ketewa bi wɔ Brazil anafo fam. Ɛhɔ a ɔkɔe no boa no paa; nokwasɛm ni, ɛkaa no ma ɔsan susuw ne som adwuma ho. Ɔkae sɛ: “Ná menenam asafo no mu; ɔsram biara na makɔ asɛnka nnɔnhwerew abien bi. Nanso bere a mekɔsraa saa akwampaefo no, wɔkaa wɔn suahu kyerɛɛ me, na sɛ mede anigye a wɔde yɛ ɔsom adwuma no toto sɛnea meyɛ me de biara-biara no ho a, mihui sɛ ɛsɛ sɛ mikentene me ho. Mitumi hu sɛ wɔn ani gye paa, na me yam a anka mete sɛ wɔn.” Diego fi hɔ kɔe no, ɔno nso kɔyɛɛ akwampae adwuma.\nWoyɛ Ɔdansefo aberante anaa ababaa a wokɔ asɛnka ne Kristofo nhyiam ahorow nanso wuhu sɛ womfa anigye ne ahokeka nyɛ ɔsom adwuma no, na mmom woyɛ no biara-biara te sɛ Diego? Sɛ saa na wuhu no a, wubetumi ayɛ nsakrae akɔsom wɔ baabi a Ahenni adawurubɔfo nnɔɔso ma wo nso w’ani agye anaa? Ebia ɛrenyɛ mmerɛw mma wo sɛ wubetu afi baabi a wo ho dwo wo na wunya biribiara a wopɛ. Nanso mmerante ne mmabaa pii ayɛ saa. Wɔde botae a esisi wɔn ani so ne nneɛma a wɔn ani gye ho ato baabi na wɔatumi asom Yehowa yiye. Obi a ɔno nso ayɛ saa ne Bruno; ma yɛnhwɛ n’asɛm no.\nODWONTOFO KUKUDAM ANAA ONYANKOPƆN SOMFO?\nMfe bi a atwam no, Bruno, a seesei wadi mfe 28 kɔɔ sukuu bi a agye din kosuaa nnwonto. Ná ne botae ne sɛ obedi nnwontofo kuw bi anim. Nokwasɛm ni, na ɔbɔ mmɔden paa, enti na ɛtɔ da bi a wɔma odi nnwontofo kuw bi anim. Ná anka Bruno bɛba abɛyɛ odwontofo kukudam nanso ɔkae sɛ: “Mihui sɛ na biribi atoto wɔ m’asetenam. Ná mahyira me ho so ama Yehowa nanso me ara mihui sɛ ɛnyɛ m’ahoɔden nyinaa na mede resom no, na eyi haw me. Mekaa ho asɛm kyerɛɛ Yehowa wɔ mpaebɔ mu, na me ne anuanom a wɔn ho akokwaw wɔ asafo no mu bɔɔ ho nkɔmmɔ. Misusuw nneɛma ho kɔɔ akyiri, na misii gyinae sɛ mede nnwonto no bɛto nkyɛn na mahwɛ m’anim ayɛ ɔsom adwuma no. Enti migyaee nnwonto sukuu no kɔsomee wɔ baabi a Ahenni adawurubɔfo nnɔɔso koraa.” Gyinae a osii no kowiee dɛn?\nBruno tu kɔɔ kurow bi a wɔfrɛ no Guapiara; (nnipa bɛyɛ 7,000 na wɔwɔ hɔ). Efi hɔ kɔ São Paulo yɛ kilomita 260 (akwansin 160). Ná ɛyɛ nsakrae kɛse. Ɔkae sɛ: “Mekɔtenaa ofie ketewa bi mu; na frigye ne TV nni hɔ, na Intanɛt de, menna nka mpo. Nanso na biribi foforo wɔ fie hɔ a minnyaa bi da—na atosode ne nnuaba afuw wɔ afikyiri hɔ.” Bere a Bruno resom wɔ asafo ketewa a ɛwɔ hɔ mu no, dapɛn biara na oyi da koro kɔka asɛm no wɔ nkuraase. Sɛ ɔrekɔ a na ɔde aduan, nsu, ne nhoma hyɛ ne bag mu to ne moto akyi. Ná nnipa pii ntee asɛmpa no da wɔ mpɔtam hɔ. Ɔkae sɛ: “Me ne nnipa 18 suaa Bible. Sɛ mehwɛ nsakrae a saa asuafo yi yɛe a, ɛma m’ani gyei paa!” Ɔde kaa ho sɛ: “Saa bere no na mihuu nea na atoto wɔ m’asetenam no. Ɛne sɛ na memfa Ahenni nneɛma nni kan. Nanso seesei a mama Ahenni nneɛma ho ahia me no, manya akomatɔyam kɛse. Sɛ midii wiase ahonyade akyi a, anka merennya akomatɔyam saa.” Adwuma bɛn na Bruno yɛ de hwɛɛ ne ho wɔ Guapiara? Ɔserew kae sɛ: “Mekyerɛɛ nkurɔfo sanku bɔ.” Ɔkwan bi so no, na ɔda so ara yɛ odwontofo kukudam.\n“NEA NA ƐSƐ SƐ MEYƐ ARA NE SƐ MƐTENA HƆ”\nNá Mariana, a seesei a ɔrekonya mfe 30 no nso tebea te sɛ Bruno de no ara pɛ. Ná ɔyɛ lɔyani, nanso adwuma a na sika wom yi nyinaa akyi no, na onni akomatɔyam ankasa. Ɔkae sɛ: “Metee nka sɛ meredi ‘adehunu akyi.’” (Ɔsɛnk. 1:17) Anuanom pii hyɛɛ no nkuran sɛ onsusuw akwampae adwuma ho. Mariana susuw ho, na ɔne ne nnamfo a wɔfrɛ wɔn Bianca, Caroline, ne Juliana, twaa kwansin mpempem pii kɔboaa asafo bi a ɛwɔ Barra do Bugres. Ɛyɛ kurow ketewaa bi a ɛbɛn Bolivia. Wɔkɔe no, dɛn na esii?\nMariana kae sɛ: “Ná m’adwene ne sɛ merekotwa asram abiɛsa. Nanso bere a asram abiɛsa no soe no na me ne nnipa mmiako mmiako 15 na esua Bible! Ná asuafo no hia mmoa pii na wɔatumi anya nkɔso wɔ nokware no mu. Enti mantumi anhwɛ wɔn anim anka ankyerɛ wɔn sɛ merefi hɔ akɔ. Nea na ɛsɛ sɛ meyɛ ara ne sɛ mɛtena hɔ.” Enti anuanom mmea baanan yi nyinaa tenaa hɔ. So Mariana adwuma foforo yi kɔɔ yiye maa no? Ɔkae sɛ: “Yehowa nam me so reboa nkurɔfo ma wɔasesa wɔn asetena, na ɛno ma me koma tɔ me yam. Seesei mede me bere ne m’ahoɔden reyɛ biribi a mfaso wɔ so paa, na ɛyɛ nhyira.” Caroline kaa asɛm bi a ɛma yehu sɛnea anuanom mmea baanan no nyinaa te nka. Ɔkae sɛ: “Sɛ edu anadwo na mekɔ mpa so a, mihu sɛ me koma atɔ me yam paa efisɛ mikum me ho yɛ Ahenni no ho adwuma. Nea midwen ho wɔ asetenam ara ne sɛ mɛboa me Bible asuafo. Mihu sɛ wɔrenya nkɔso a, na m’ani agye. Mahu sɛ Bible mu asɛm yi yɛ nokware ampa: ‘Monka nhwɛ na munhu sɛ Yehowa ye.’”—Dw. 34:8.\nSɛ Yehowa hu sɛ anuanom mmerante ne mmabaa pii a wɔwɔ wiase baabiara ‘atu wɔn ho ama koraa’ reka n’Ahenni no ho asɛmpa wɔ nkuraase a, ne koma tɔ ne yam paa! (Dw. 110:3; Mmeb. 27:11) Saa anuanom yi nyinaa nya Yehowa nhyira pii.—Mmeb. 10:22.\n“Hwee Nhiaa Yɛn Da”\nBere a João Paulo ne ne yere, Noemi kae sɛ wɔpɛ sɛ wɔkɔsom wɔ baabi a mmoa ho hia no, ebinom kaa nsɛm buu wɔn abam. Asafo no mufo bi kae sɛ: “Sɛ mutu kɔtena kurow ketewa mu a, mo ho bɛkyere mo.” “Dɛn nti na morehaw mo ho atu akɔ hɔ? Yɛn asafo yi nso hia mmoa; mubetumi ayɛ pii wɔ ha.” João Paulo kae sɛ: “Adwempa na anuanom de kaa saa, nanso anka ebetumi ama yɛn abam abu.” João Paulo ne Noemi de mfe pii asom wɔ baabi a adawurubɔfo nnɔɔso koraa, na ɛnnɛ wɔn ani gye sɛ wosii gyinae kɔɔ hɔ kɔyɛɛ pii wɔ ɔsom adwuma no mu. João Paulo kyerɛɛ mu sɛ: “Me ne me yere baa ha yi, hwee nhiaa yɛn da. Sɛ yɛreka nneɛma a ehia paa wɔ asetenam a, yɛanya ma abu yɛn so mpo.” Noemi nso kae sɛ: “Yɛamma ha a, anka yɛayɛ yɛn ho.”\nNkurow nketewa mu asetena yɛ den. Dɛn na wɔn a wɔatu kɔ nkuraase no yɛ de hwɛ wɔn ho? Wɔhwehwɛ biribi yɛ. Ebinom kyerɛ Borɔfo kasa anaa kasa foforo, na afoforo nso kyerɛ mmofra ade. Ebinom nso pam ade anaa wɔka dan ho anaasɛ wɔyɛ nnwuma foforo biara a wobenya. Wɔn a wɔsom wɔ baabi a mmoa ho hia no nyinaa gye tom sɛ nhyira a wonya dɔɔso araa ma wɔnkae nsɛnnennen a ɛwom mpo!\nTiago kae sɛ: “Miduu asafo foforo no mu no, ankyɛ koraa na me werɛ howee. Ná adawurubɔfo kakraa bi na wɔwɔ hɔ, na na wunya biribiara mfa nnyigye w’ani. M’ani gyinaa fie. Mihui sɛ ɛsɛ sɛ m’ankasa meyɛ biribi de gyigye m’ani. Enti mifii ase ne anuanom a wɔwɔ asafo no mu bɔe huu wɔn yiye; ɛboae paa! Minyaa nnamfo foforo, na ankyɛ koraa na m’ani kaa hɔ.”\nNtetee soronko bɛn na wɔde ma wɔn a wɔde wɔn bere nyinaa yɛ Ahenni asɛnka adwuma no?


1 Samuel 15 ASCB - Matej 15 CRO\nSaulo Sɛe Amalekfoɔ\n1Ɛda koro bi Samuel ka kyerɛɛ Saulo sɛ, “Me na Awurade somaa me sɛ memmɛsra wo ngo sɛ Israel ɔhene. Afei tie nkra a ɛfiri Awurade nkyɛn no. 2Asɛm a Otumfoɔ Awurade seɛ nie, ‘Me ne Amalekfoɔ bɛdi wɔ deɛ wɔyɛ de tiaa Israelfoɔ ɛberɛ a na wɔfiri Misraim reba no. 3Enti, kɔ na kɔsɛe Amalek mantam no pasaa. Kunkum mmarima ne mmaa, mmɔfra ne nkɔkoaa, anantwie ne nnwan, nyoma ne mfunumu.’ ”\n4Enti, Saulo frɛɛ nʼakodɔm boaa wɔn ano wɔ Telaim. Na wɔn dodoɔ yɛ asraafoɔ ɔpehanu ne ɔpedu nso a wɔfiri Yuda. 5Saulo kɔɔ Amalek kuropɔn no mu, kɔtɛɛ bɔnhwa no mu. 6Na ɔtoo Kenifoɔ no nkra sɛ, “Momfiri deɛ Amalekfoɔ teɛ hɔ na mansɛe mo ne wɔn, ɛfiri sɛ, Israelfoɔ no firi Misraim reba no, mo ne wɔn dii no yie.” Enti, Kenifoɔ no twee wɔn ho firi Amalekfoɔ no ho.\n7Na Saulo kunkumm Amalekfoɔ no firii Hawila kɔsii Sur wɔ Misraim apueeɛ fam. 8Ɔkyeree Amalekfoɔ ɔhene Agag anikann, nanso ɔkunkumm nnipa no nyinaa. 9Na Saulo ne nʼakodɔm no anyɛ Agag bɔne biara, na mmom wɔfaa wɔn nnwan pa, anantwie pa ne anantwie ne nnwan mma a wɔadodɔre sradeɛ ne biribiara a wɔn ani gye ho. Wɔsɛee deɛ ɛho nni wɔn mfasoɔ na ɛnni mu nyinaa.\n10Na Awurade ka kyerɛɛ Samuel sɛ, 11“Manu me ho sɛ masi Saulo ɔhene, ɛfiri sɛ, wanni me nokorɛ, na afei wayɛ nʼadwene sɛ ɔrentie mʼasɛm.” Asɛm no haa Samuel, na ɔsu frɛɛ Awurade anadwo mu no nyinaa.\n12Adeɛ kyee no, Samuel sɔree ntɛm kɔhyiaa Saulo, nanso obi ka kyerɛɛ no sɛ, “Saulo kɔɔ Karmel sɛ ɔrekɔsi nkaeɛdum de ahyɛ ne ho animuonyam, na ɔfirii hɔ kɔɔ Gilgal.”\n13Na Samuel hunuu no akyire no, Saulo kyeaa no anigyeɛ so sɛ, “Awurade nhyira wo. Madi Awurade ahyɛdeɛ no so.”\n14Samuel bisaa sɛ, “Na adɛn ne nnwan ne anantwie su a mete yi?”\n15Saulo gye too mu sɛ, “Ɛyɛ nokorɛ sɛ akodɔm no amfa wɔn nsa anka nnwan pa ne anantwie pa no. Nanso, wɔde yei rebɛbɔ afɔdeɛ ama Awurade, wo Onyankopɔn. Biribiara a ɛka ho no deɛ, yɛasɛe no.”\n16Afei, Samuel ka kyerɛɛ Saulo sɛ, “Gyae! Tie asɛm a Awurade ka kyerɛɛ me anadwo a atwam yi.”\nSaulo bisaa sɛ, “Ɛdeɛn asɛm?”\n17Samuel ka kyerɛɛ no sɛ, “Ebia wobu wo ho abomfiaa, nanso ɛnyɛ wo na wodii Israel mmusuakuo nyinaa so no? Awurade asra wo ngo sɛ ɔhene wɔ Israel so. 18Na ɔsomaa wo sɛ kɔdi dwuma bi ma no, na ɔsee wo sɛ, ‘Kɔ na kɔsɛe amumuyɛfoɔ a ɛyɛ Amalekfoɔ no pasapasa, kɔsi sɛ mobɛtɔre wɔn ase dworobɛɛ.’ 19Adɛn enti na woantie Awurade? Adɛn enti na mopere fom nneɛma, na moyɛɛ deɛ Awurade kaa sɛ monnyɛ?”\n20Saulo nso kaa no dendeenden sɛ, “Metiee Awurade. Deɛ ɔkyerɛɛ me sɛ menyɛ no, meyɛeɛ. Mede ɔhene Agag sane baeɛ. Na wɔn a aka no deɛ, mesɛee wɔn nyinaa. 21Na mʼakodɔm no nso de nnwan pa, anantwie pa ne asadeɛ baeɛ sɛ wɔde rebɛbɔ afɔdeɛ ama Awurade, wo Onyankopɔn wɔ Gilgal.”\n22Na Samuel buaa sɛ,\n“Ɛdeɛn na ɛsɔ Awurade ani:\nsɛ wobɛbɔ ɔhyeɛ afɔdeɛ ne okum afɔdeɛ\nanaasɛ wobɛyɛ ɔsetie ama Awurade nne?\nOsetie yɛ sene afɔrebɔ,\nsɛ wobɛtie no no yɛ sene sɛ wode nnwennini akɛseɛ sradeɛ bɛma.\n23Adɔnyɛ te sɛ bayie,\nɛna asoɔden nso te sɛ ahonisom.\nEsiane sɛ woapo Awurade asɛm no enti,\nɔno nso apo wʼahennie.”\n24Na Saulo ka kyerɛɛ Samuel sɛ, “Mayɛ bɔne. Manni Awurade ahyɛdeɛ ne wo nkyerɛkyerɛ so. Na mesuro nnipa no enti na meyɛɛ wɔn apɛdeɛ maa wɔn no. 25Enti, mesrɛ wo, fa me bɔne kyɛ me na wo ne me nkɔsom Awurade.”\n26Samuel ka kyerɛɛ no sɛ, “Merensane ne wo nkɔ. Woapo Awurade ahyɛdeɛ enti Awurade nso apo wʼahennie!”\n27Samuel yɛɛ sɛ ɔrekɔ no, Saulo sɔɔ nʼatadeɛ mu pɛɛ sɛ ɔsane noɔ, na atadeɛ no mu suaneeɛ. 28Samuel ka kyerɛɛ no sɛ, “Hwɛ ɛfiri ɛnnɛ, Awurade ate Israel ahemman mu afiri wo ho de ama obi foforɔ a ɔyɛ sene wo. 29Deɛ ɔyɛ Israel Animuonyam no nni atorɔ na ɔnsesa nʼadwene; ɛfiri sɛ, ɔnnyɛ onipa na wasesa nʼadwene.”\n30Saulo srɛɛ bio sɛ, “Menim sɛ mayɛ bɔne. Na mesrɛ wo sɛ, hyɛ me animuonyam wɔ me mpanimfoɔ ne me nkurɔfoɔ anim; wo ne me nkɔsom Awurade, wo Onyankopɔn.” 31Enti, Samuel pene ne Saulo sane kɔeɛ, na Saulo somm Awurade.\n32Afei, Samuel kaa sɛ, “Fa ɔhene Agag brɛ me.”\nAgag baa ne nkyɛn gyidie mu, susuu sɛ ɛhɔ a wakɔ no deɛ, owuo apare no.\n33Nanso, Samuel kaa sɛ,\n“Sɛdeɛ wʼakofena akum mmaa bi mmammarima no,\nwo nso wo maame bɛyɛ ɔbaa a ɔnni ba.”\nEnti, Samuel twitwaa Agag mu nketenkete Awurade anim wɔ Gilgal.\n34Na Samuel firi hɔ kɔɔ Rama ɛna Saulo nso kɔɔ ne fie wɔ Gibea. 35Samuel anhyia Saulo bio nanso ɔdii ne ho yea bebree. Na ɛyɛɛ Awurade yea sɛ wasi Saulo ɔhene wɔ Israel so.\nASCB : 1 Samuel 15


Hagai 2 | Intanɛt So Bible| Wiase Foforɔ Nkyerɛaseɛ\nAnuonyam bɛhyɛ asɔrefi a ɛto so abien no ma (1-9)\nWɔbɛwosow aman nyinaa (7)\nAman no nneɛma a ɛsom bo bɛba (7)\nAsɔrefi a wɔsan sii no ma wonyaa nhyira (10-19)\nSɛ wɔde biribi ka ade kronkron a, ɛremma ade no nyɛ kronkron (10-14)\nAsɛm bi a wɔka kyerɛɛ Serubabel (20-23)\n“Mede wo bɛyɛ sɛ ahyɛnsode kawa” (23)\n2 Bosome a ɛto so ason no da a ɛto so 21 no, Yehowa faa odiyifo Hagai so+ kae sɛ: 2 “Mepa wo kyɛw, bisa Sealtiel ba Serubabel+ a ɔyɛ Yuda amrado+ no, ne Yehosadak+ ba Yosua+ a ɔyɛ ɔsɔfo panyin no, ne ɔmanfo a aka no sɛ: 3 ‘Mo mu hena na waka a ohuu sɛnea na ofi* yi anuonyam te kan no?+ Seesei nso muhu no dɛn? Sɛ mode toto kan de no ho a, munhu sɛ ɛnsɛ hwee koraa?’+ 4 “‘Enti afei Serubabel, hyɛ wo ho den,’ Yehowa asɛm ni, ‘na Yehosadak ba ɔsɔfo panyin Yosua nso, hyɛ wo ho den.’ “‘Na asaase no sofo nyinaa nso, monhyɛ mo ho den,’+ Yehowa asɛm ni, ‘na monyɛ adwuma.’ “‘Efisɛ meka mo ho,’+ asafo Yehowa asɛm ni. 5 ‘Monkae ɛbɔ a mehyɛɛ mo bere a mufii Egypt no,+ na me honhom da so ka mo ho.*+ Munnsuro.’”+ 6 “Efisɛ nea asafo Yehowa aka ni, ‘Ɛbɛsan aba bio sɛ, ɛrenkyɛ koraa, mɛwosow ɔsoro ne asaase ne ɛpo ne asaase a ɛso awo.’+ 7 “‘Na mɛwosow aman nyinaa, na aman nyinaa mu nneɛma a ɛsom bo* bɛba;+ na mede anuonyam bɛhyɛ ofi yi ma,’+ asafo Yehowa asɛm ni. 8 “‘Dwetɛ yɛ me dea, na sika kɔkɔɔ nso yɛ me dea,’ asafo Yehowa asɛm ni. 9 “‘Anuonyam a ofi yi benya daakye no bɛsen kan de no,’+ asafo Yehowa na waka. “‘Na mɛma asomdwoe aba ha,’+ asafo Yehowa asɛm ni.” 10 Dario ahenni afe a ɛto so abien, bosome a ɛto so akron no da a ɛto so 24 no, Yehowa ka kyerɛɛ odiyifo Hagai+ sɛ: 11 “Nea asafo Yehowa aka ni, ‘Mepa wo kyɛw, bisa asɔfo no asɛm yi fa mmara no ho sɛ:+ 12 “Sɛ obi de nam kronkron gu n’ataade mu, na ɔde n’ataade no ka paanoo anaa forɔe anaa bobesa anaa ngo anaa aduan foforo biara a, ɛbɛyɛ kronkron anaa?”’” Na asɔfo no buae sɛ: “Daabi!” 13 Ɛnna Hagai bisae sɛ: “Sɛ obi a efunu* ama ne ho agu fĩ de ne nsa ka saa nneɛma yi bi a, ade no ho begu fĩ anaa?”+ Na asɔfo no buae sɛ: “Ɛho begu fĩ.” 14 Enti Hagai kae sɛ: “‘Saa ara na nkurɔfo yi te, saa ara na ɔman yi te wɔ m’ani so,’ Yehowa asɛm ni, ‘na saa ara na wɔn nsa ano adwuma nyinaa te; biribiara a wɔde ba hɔ no ho agu fĩ.’ 15 “‘Enti mepa mo kyɛw, efi saa da yi rekɔ, munnwen asɛm yi ho yiye:* Ansa na wɔde ɔbo reto ɔbo so wɔ Yehowa asɔrefi hɔ no,+ 16 na nneɛma te dɛn? Sɛ obi ba hwiit* a wɔaboa ano ho sɛ obenya susukuruwa 20 a, 10 pɛ na na onya; na sɛ obi ba amoa a wokyĩ nsã wom ho sɛ ɔrebɛsaw nsã susukuruwa 50 a, 20 pɛ na na onya.+ 17 Mede ɔhyew a ano yɛ den baa mo so, na memaa ɔyare tew sii mo mfuw so,+ na memaa asukɔtweaa baa mo so, ne mo nsa ano adwuma nyinaa so, nanso mo mu baako mpo ansan amma me nkyɛn,’ Yehowa asɛm ni. 18 “‘Mepa mo kyɛw, efi saa da yi rekɔ, munnwen asɛm yi ho yiye,* efi bosome a ɛto so akron no da a ɛto so 24, efi da a wɔtoo Yehowa asɔrefi no fapem no;+ munnwen eyi ho yiye:* 19 Aba bi da so ara wɔ adekoradan* no mu anaa?+ Na ebesi nnɛ, bobe ne borɔdɔma ne granate akutu* ne ngodua nnya nsow aba, ɛnte saa? Efi saa da yi rekɔ mehyira mo.’”+ 20 Na bosome no da a ɛto so 24 no, Yehowa nam Hagai so kae ne mprenu so+ sɛ: 21 “Ka kyerɛ Yuda amrado Serubabel sɛ, ‘Merebɛwosow ɔsoro ne asaase.+ 22 Na mɛka ahenni ahengua abutuw, na masɛe amanaman no ahenni ahoɔden;+ na mebutuw teaseɛnam na mayi wɔn a wɔtete mu no ahwe, na apɔnkɔ ne wɔn a wɔtete wɔn so bɛhwehwe ase, na obiara bewu ne nua sekan ano.’”+ 23 “‘Saa da no,’ asafo Yehowa asɛm ni, ‘mɛfa wo, Sealtiel+ ba Serubabel,+ m’akoa,’ Yehowa asɛm ni; ‘na mede wo bɛyɛ sɛ ahyɛnsode kawa, efisɛ wo na mapaw wo,’ asafo Yehowa asɛm ni.”\n^ Ebetumi nso akyerɛ, “bere a na me honhom gyina mo mu no.”\n^ Anaa “nneɛma a ɛyɛ papa.”\n^ Anaa “momfa mo koma nsi asɛm yi so.”\n^ Anaa “momfa mo koma nsi eyi so.”\n^ Anaa “amoa a wɔkora hwiit wom.”


ሐዋርያት ሥራ 18 NASV – Asomafo 18 AKCB | Biblica\nሐዋርያት ሥራ 18 NASV – Asomafo 18 AKCB\n1Eyinom akyi no, Paulo fii Atene kɔɔ Korinto. 2Ɛhɔ na ohyiaa Yudani bi a wɔfrɛ no Akwila a wɔwoo no wɔ Ponto a ɔne ne yere Priskila fi Italia aba hɔ a na ɛnkyɛe. Wofii Italia efisɛ na Roma hempɔn Klaudio ahyɛ mmara se Yudafo nyinaa mfi Roma asase so. 3Paulo kɔtenaa wɔn nkyɛn ne wɔn yɛɛ adwuma, efisɛ na wɔn nyinaa nwen ntamadan. 4Na Paulo kɔ hyiadan mu homeda biara kɔka asɛm no de pɛɛ sɛ anka ɔdan Yudafo ne Helafo no adwene ma wogye di.\n5Bere a Silas ne Timoteo fii Makedonia bae no, Paulo de nʼadagyew nyinaa kaa Awurade asɛm no, dii adanse kyerɛɛ Yudafo no se Yesu ne Agyenkwa no. 6Bere a Yudafo no ampɛ sɛ wotie Paulo asɛnka, na wɔyeyaw no no, ɔde abufuw poroporow nʼatade mu ka kyerɛɛ wɔn se, “Mo mmusu ngu mo atifi. Mo afɔbu nna me so. Efi nnɛ de rekɔ, merekɔka asɛm no makyerɛ amanamanmufo.”\n7Ofii hɔ kɔtenaa Amanamanmuni Nyamesomni bi a wɔfrɛ no Tito Yusto a ne fi bata hyiadan ho no nkyɛn. 8Krispo a na ɔyɛ hyiadan mu panyin no ne ne fifo nyinaa gyee Awurade dii ma wɔbɔɔ wɔn asu. Saa ara na Korintofo bebree a wɔtee Awurade asɛm no nso gye dii ma wɔbɔɔ wɔn asu.\n9Da bi anadwo, Awurade ka kyerɛɛ Paulo wɔ anisoadehu mu se, “Nsuro! Mpa abaw! Kɔ so ara ka mʼasɛm no, 10efisɛ meka wo ho. Obiara rentumi nyɛ wo hwee, efisɛ nnipa pii wɔ kurow yi mu a wɔyɛ mʼakyidifo.” 11Paulo tenaa hɔ afe ne fa kyerɛkyerɛɛ Onyankopɔn asɛm no wɔ wɔn mu.\n12Bere a Galio yɛ amrado wɔ Akaia no, Yudafo no sɔre tiaa Paulo kyeree no de no kɔɔ asennii, 13kae se, “Saa onipa yi retu nkurɔfo aso sɛ wɔnkwati Yudafo mmara no mfa ɔkwan foforo so nsom Onyankopɔn.”\n14Paulo yɛɛ sɛ ɔrebue nʼano akasa pɛ na Galio ka kyerɛɛ Yudafo no se, “Yudafo, sɛ mode asɛm foforo bi a ɛfa nsɛmmɔnedi anaa abususɛm ho na ɛbae a, anka mɛhwɛ na maka. 15Nanso esiane sɛ ɛyɛ akyinnyegye a ɛfa nsɛm, din ne mo mmara ho nti, mo ara monkɔhwɛ nka. Merenyɛ saa asɛm yi mu otemmufo.” 16Na ɔpam wɔn fii asennii hɔ. 17Afei dɔm no tow hyɛɛ Sostene a ɔyɛ hyiadan mu panyin no so, twee no kɔɔ asennii hɔ kɔbroo no, nanso Galio anka ho hwee.\n18Paulo tenaa Korinto kyɛɛ kakra ansa na ɔrekra anuanom no ma ɔne Priskila ne Akwila refi hɔ akɔ Siria. Esiane bɔ a na wahyɛ no nti, ansa na ɔrebɛkɔ no, ɔma woyii ne ti wɔ Kenkrea. 19Woduu Efeso no, Paulo gyaw Priskila ne Akwila hɔ kɔɔ hyiadan mu ne Yudafo no kɔkasae. 20Wɔsrɛɛ no sɛ, sɛ obetumi a anka ɔntena wɔn nkyɛn nkyɛ kakra nanso wampene so. 21Mmom, ɔrebefi hɔ no ɔka kyerɛɛ wɔn se, “Sɛ Onyankopɔn pɛ a mɛsan aba bio.” Na ofii hɔ kɔɔ Efeso. 22Oduu Kaesarea no, ɔkɔɔ Yerusalem kokyiaa asafo no fii hɔ kɔɔ Antiokia.\n23Odii nna kakra wɔ hɔ no, ofii hɔ kɔɔ Galati ne Frigia kɔhyɛɛ agyidifo a wɔwɔ hɔ no den.\n24Saa bere no ara mu na Yudani bi a wɔfrɛ no Apolo a wɔwoo no wɔ Aleksandria18.24 Ɛwɔ Misraim. Ɛhɔ na wɔkyerɛɛ Apam Dedaw ase kɔɔ Hela kasa mu. Ɛno ne kuropɔn a ɛto so abien wɔ Roma Ahemman mu a na Yudafo dɔɔso wɔ hɔ. no kɔɔ Efeso. Ɔyɛ obi a na nʼano atew na onim Kyerɛwsɛm no yiye. 25Esiane sɛ na wɔnam Awurade kwan so akyerɛkyerɛ no nti, na ɔde nnam kasa kyerɛkyerɛ nokwasɛm a ɛfa Yesu ho no. Nanso na Yohane asubɔ no nko ara na onim. 26Ofii ase de nnam kasaa wɔ hyiadan no mu. Bere a Priskila ne Akwila tee asɛm a ɔreka no, wɔde no kɔɔ fie kɔkyerɛkyerɛ no Onyankopɔn asɛm no mu yiye.\n27Bere a Apolo pɛɛ sɛ ɔkɔ Akaia no, agyidifo a wɔwɔ Efeso no hyɛɛ no nkuran, kyerɛw krataa kɔmaa agyidifo a wɔwɔ hɔ no se wonnye no. Bere a okodui no, ɔboaa wɔn a Onyankopɔn adom nti wɔabɛyɛ agyidifo no yiye. 28Ɔde ne nimdeɛ kyerɛɛ Onyankopɔn asɛm mu de tuu Yudafo no guu wɔ bagua mu, nam Kyerɛwsɛm no so daa no adi pefee sɛ Yesu ne Agyenkwa no.\nAKCB : Asomafo 18


Забур 37 CARS - Nnwom 37 ASCB\n2Вечный, не в ярости упрекай меня\n8Тело моё горит огнём,\n9Я изнемог и полностью сокрушён,\n10Все мои желания пред Тобой, Владыка,\n11Сердце моё колотится, силы мне изменили;\n12Мои друзья и товарищи из-за язв меня избегают,\n13Те, кто желает моей смерти, ставят мне сети;\n16Вечный, на Тебя я уповаю;\n19Я признаю моё беззаконие\n22Вечный, не оставь меня!\n1Nha wo ho nnebɔneyɛfoɔ nti;\nmma wʼani mmere wɔn a wɔyɛ bɔne;\n2Wɔte sɛ ɛserɛ, ɛnkyɛre na ahye,\nwɔte sɛ dua mono, ɛnkyɛre na awu.\n3Fa wo ho to Awurade so na yɛ papa.\nTena asase no so na ma wʼani nka asomdwoeɛ adidibea hɔ.\n4Ma wʼani nka Awurade ho\nna woama wo deɛ wʼakoma pɛ.\n5Fa wʼakwan hyɛ Awurade nsam;\nna fa wo ho to ne so, na ɔno na ɔbɛyɛ:\n6ɔbɛma wo teneneeyɛ ahyerɛn sɛ adekyeeɛ,\nna wʼatɛntenenee ayɛ sɛ owigyinaeɛ.\n7Yɛ komm wɔ Awurade anim na to wo bo ase twɛn no,\nnha wo ho wɔ wɔn a asi wɔn yie ho\nɛfiri sɛ wɔnam bɔne akwan so.\n8Mma wo bo mfu, na gyae abufuhyeɛ;\nnha wo ho, ɛkɔwie bɔne nko ara.\n9Wɔbɛtwa nnebɔneyɛfoɔ agu,\nnanso wɔn a wɔn ani da Awurade soɔ no,\nwɔbɛnya asase no adi so.\n10Ɛrenkyɛre, nnebɔneyɛfoɔ bɛyera.\nWɔbɛhwehwɛ wɔn, nanso wɔrenhunu wɔn.\n11Nanso ahobrɛasefoɔ bɛnya asase no adi so\nna wɔanya asomdwoeɛ mmorosoɔ.\n12Amumuyɛfoɔ bɔ pɔ bɔne tia ateneneefoɔ\nna wɔtwɛre wɔn se gu wɔn so;\n13nanso, Awurade sere amumuyɛfoɔ,\nna ɔnim sɛ wɔn nna abɛn.\n14Amumuyɛfoɔ twe akofena\nna wɔkuntunu wɔn tadua mu\nsɛ wɔbɛkum ahiafoɔ ne mmɔborɔfoɔ,\nsɛ wɔbɛkum wɔn a wɔn akwan tene.\n15Nanso, wɔn akofena bɛwowɔ wɔn ankasa akoma mu,\nna wɔn tadua mu abubu.\n16Kakra a ateneneefoɔ wɔ no som bo\nsene amumuyɛfoɔ bebree ahonya;\n17ɛfiri sɛ, amumuyɛfoɔ ahoɔden bɛsa\nnanso Awurade bɛwowa ateneneefoɔ.\n18Awurade nim wɔn a wɔn ho nni asɛm no nna,\nna wɔn agyapadeɛ bɛtena hɔ daa.\n19Ahohiahia berɛ mu wɔremmrɛ.\nƐkɔm berɛ mu wɔbɛnya ma abu so.\n20Nanso, amumuyɛfoɔ bɛyera.\nAwurade atamfoɔ bɛyɛ te sɛ wiram nhwiren;\nwɔbɛtu ayera sɛ wisie.\n21Amumuyɛfoɔ pɛ bosea, na wɔntua,\nnanso ɔteneneeni de ahummɔborɔ ma;\n22Wɔn a Awurade ahyira wɔn no bɛnya asase no adi so,\nna wɔn a ɔdome wɔn no wɔbɛtwa wɔn agu.\n23Sɛ Awurade ani sɔ onipa akwan a,\nɔma nʼanammɔntuo si pi.\n24Sɛ ɔsunti a ɔrenhwe ase,\nɛfiri sɛ Awurade kura no wɔ ne nsam.\n25Na meyɛ aberanteɛ, na seesei mabɔ akɔkoraa,\nna menhunuu ɔteneneeni a Awurade apa nʼakyi\nanaasɛ ne mma resrɛ aduane.\n26Ɛberɛ biara ɔyɛ adɔeɛ, na ɔde fɛm kwa;\nna ne mma bɛnya nhyira.\n27Twe wo ho firi bɔne ho na yɛ papa\nna wobɛtena asase no so afebɔɔ.\n28Ɛfiri sɛ, Awurade pɛ deɛ ɛtene,\nna ɔrennya ne nkurɔfoɔ nokwafoɔ no.\nWɔbɛnya banbɔ daa nyinaa\nNanso, amumuyɛfoɔ asefoɔ deɛ, wɔbɛtwa wɔn agu.\n29Ateneneefoɔ bɛnya asase no adi so\nna wɔatena so afebɔɔ.\n30Ɔteneneeni ano ka nyansasɛm,\nna ne tɛkrɛma ka deɛ ɛtene.\n31Ne Onyankopɔn mmara wɔ nʼakoma mu;\nne nan nnwatiri.\n32Amumuyɛfoɔ tetɛ ateneneefoɔ\nhwehwɛ sɛ wɔbɛkum wɔn,\n33nanso, Awurade nnyaa wɔn mma wɔn\nna ɔremma wɔmmu wɔn kumfɔ wɔ asɛnniiɛ.\nna monhwɛ nʼakwan.\nƆbɛma mo so na moanya asase no adi so;\nsɛ wɔtwitwa amumuyɛfoɔ no gu a, mobɛhunu.\n35Mahunu omumuyɛfoɔ a ɔyɛ basabasa\nsɛ ɔredi yie sɛ dua mono a ɛsi asase pa soɔ,\n36nanso ankyɛre na ɛwuiɛ a wɔnhunu no bio;\nmehwehwɛɛ no, nanso manhunu no.\n37Susu deɛ ɔyɛ pɛ ho, na hwɛ deɛ ɔtene;\nna asomdwoeɛ onipa bɛnya asetena pa daakye.\n38Nanso wɔbɛsɛe nnebɔneyɛfoɔ nyinaa;\nna wɔbɛtɔre wɔn asefoɔ ase.\n39Ateneneefoɔ nkwagyeɛ firi Awurade\nɔne wɔn aban wɔ amanehunu berɛ mu.\n40Awurade boa wɔn na ɔgye wɔn;\nɔyi wɔn firi amumuyɛfoɔ nsam na ɔgye wɔn nkwa,\nɛfiri sɛ wɔhinta wɔ ne mu.\nASCB : Nnwom 37


2 Samuel 3 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zimbabwe Sign Language Zulu\nSamuel Nhoma a Ɛto So Abien 3:1-39\nDawid fi kɔɔ so nyaa ahoɔden (1)\nDawid mma mmarima (2-5)\nAbner kɔɔ Dawid afã (6-21)\nYoab kum Abner (22-30)\nDawid suu Abner (31-39)\n3 Ntɔkwaw a ɛbɛdaa Saul fi ne Dawid fi ntam no kyɛe; Dawid kɔɔ so nyaa ahoɔden,+ na nkakrankakra Saul fi ahoɔden kɔɔ fam.+ 2 Dawid woo mma mmarima wɔ Hebron.+ N’abakan ne Amnon+ a ɔne Yesreelni Ahinoam+ woo no no. 3 Abigail+ a bere bi na ɔware Karmelni Nabal no ba Kileab na ɔto so abien. Nea ɔto so abiɛsa ne Absalom+ a ɔyɛ Gesur hene Talmai+ babea Maaka ba no. 4 Nea ɔto so anan ne Hagit ba Adoniya,+ na nea ɔto so anum ne Abital ba Sefatia. 5 Nea ɔto so asia ne Dawid yere Egla ba Yitream. Eyinom na Dawid woo wɔn wɔ Hebron. 6 Bere a Saul fi ne Dawid fi ntam ntɔkwaw no rekɔ so nyinaa, na Abner+ refa kwan bi so ama ne dibea ayɛ kɛse wɔ Saul fi. 7 Ná Saul wɔ mpena* bi a ne din de Rispa+ a ɔyɛ Aiya babea. Akyiri yi, Is-Boset+ bisaa Abner sɛ: “Adɛn nti na wo ne me papa mpena no dae?”+ 8 Asɛm a Is-Boset kae no nti Abner bo fuwii denneennen, na ɔkae sɛ: “Meyɛ ɔkraman ti a efi Yuda abusua mu anaa? Ɔdɔ a enni huammɔ na mede adɔ wo papa Saul fi, ne nuanom, ne ne nnamfo abesi nnɛ, na memfaa wo nhyɛɛ Dawid nsa, nanso ɛnnɛ worebɔ me sobo wɔ ɔbea ho. 9 Sɛ manyɛ nea Yehowa kaa ntam kyerɛɛ Dawid no+ amma Dawid a, Onyankopɔn ntua Abner ka na ɔmfa bi nka ho. 10 Mɛma nea ɔkae no aba mu. Ɔkae sɛ ɔbɛma ahenni no afi Saul fi, na wama Dawid ahengua atim wɔ Israel ne Yuda so fi Dan akosi Beer-Seba.”+ 11 Na wantumi ammue n’ano anka biribiara ankyerɛ Abner bio, efisɛ na osuro no.+ 12 Ɛhɔ ara na Abner tuu abɔfo kɔɔ Dawid nkyɛn kobisaa no sɛ: “Hena na asaase no yɛ ne dea?” Ɔka kaa ho sɛ: “Wo ne me nyɛ apam, na mɛyɛ nea metumi biara* ama Israel nyinaa aba w’afã.”+ 13 Ɛnna ɔno nso kae sɛ: “Asɛmpa! Me ne wo bɛyɛ apam. Ade baako pɛ na merebisa afi wo hɔ. Ɛne sɛ, mma m’anim, gye sɛ wode Saul babea Mikal+ abrɛ me ansa na woabehu me.” 14 Afei nso, Dawid tuu abɔfo kɔɔ Saul ba Is-Boset+ nkyɛn kɔka kyerɛɛ no sɛ: “Fa me yere Mikal ma me, me yere a mede adanse bɛkyerɛe sɛ makum Filistifo mmarima 100* ansa na wɔde no rema me aware no.”+ 15 Enti Is-Boset soma ma wɔkɔfaa no fii ne kunu Paltiel+ a ɔyɛ Lais ba no nkyɛn bae. 16 Bere a wɔde no reba no, ne kunu no nso dii n’akyi; osu dii n’akyi ara koduu Bahurim.+ Ɛnna Abner ka kyerɛɛ no sɛ: “San w’akyi kɔ!” Na ɔsan kɔe. 17 Saa bere no, na Abner de nkra akɔma Israel mpanyimfo sɛ: “Dedaadaw nyinaa, na mopɛ sɛ Dawid di mo so hene. 18 Enti afei monkeka mo ho, efisɛ Yehowa ka kyerɛɛ Dawid sɛ: ‘Menam m’akoa Dawid+ so na ebegye me man Israel afi Filistifo ne me man atamfo nyinaa nsam.’” 19 Ɛnna Abner ne Benyaminfo+ nso kasae. Ɛno akyi no, Abner ankasa kɔɔ Dawid nkyɛn wɔ Hebron, na ɔkɔkaa agyina a Israel ne Benyamin fi nyinaa atu no kyerɛɛ no. 20 Bere a Abner ne mmarima 20 baa Dawid nkyɛn wɔ Hebron no, Dawid tow pon maa Abner ne mmarima a wɔka ne ho no. 21 Ɛnna Abner ka kyerɛɛ Dawid sɛ: “Ma menkɔboaboa Israel nyinaa ano mmra me wura ɔhene nkyɛn na wɔne wo nyɛ apam, na woadi nea wopɛ* nyinaa so hene.” Enti Dawid gyaa Abner kwan ma ɔde asomdwoe kɔe. 22 Emu hɔ ara na Dawid nkoa ne Yoab beduu hɔ. Saa bere no, na wɔakɔko de nneɛma pii aba. Ná Abner afi Dawid nkyɛn wɔ Hebron kɔ, efisɛ na Dawid agya no kwan ma ɔde asomdwoe kɔ. 23 Bere a Yoab+ ne asraafo a wɔka ne ho no nyinaa bedui no, nkurɔfo bɛbɔɔ Yoab amanneɛ sɛ: “Ner+ ba Abner+ baa ɔhene nkyɛn, na wagya no kwan ma ɔde asomdwoe kɔ.” 24 Ɛnna Yoab kɔɔ ɔhene nkyɛn kɔkae sɛ: “Dɛn na woayɛ yi? Enti Abner aba wo nkyɛn, ɛnna woagyaa no ama wafa ne ho adi? 25 Wo ara wunim Ner ba Abner! Ɔbae sɛ ɔrebɛdaadaa wo na wahu anammɔn a woretu ne biribiara a woreyɛ.” 26 Ɛnna Yoab fii Dawid nkyɛn, na otuu abɔfo sɛ wontiw Abner nkɔfrɛ no mmra, na wɔne no fii Sira abura no ho san bae, nanso na Dawid nnim ho hwee. 27 Bere a Abner san baa Hebron no,+ Yoab de no kɔɔ kurow pon no ano sɛ ɔrekɔka asɛm bi akyerɛ no wɔ kokoam. Nanso ɔde peaw wɔɔ ne yam wɔ hɔ ma owui.+ Ne nua Asahel a okum no* nti na ɔyɛɛ saa.+ 28 Akyiri yi a Dawid tee no, ɔkae sɛ: “Me ne m’ahenni nni Ner ba Abner mogya ho fɔ+ wɔ Yehowa anim da. 29 Ma ɛnsan mmegu Yoab ne ne papa fi nyinaa ti so.+ Mma ɔbarima a ɔyare,*+ ɔkwatani,+ ɔbarima a ɔto asaawa,* onipa a obewu wɔ sekan ano anaa nea aduan abɔ no+ mmpa Yoab fi da!” 30 Nea enti a Yoab ne ne nua Abisai+ kum Abner+ ne sɛ, okum wɔn nua Asahel wɔ Gibeon ko no mu.+ 31 Na Dawid ka kyerɛɛ Yoab ne nnipa a wɔka ne ho no nyinaa sɛ: “Munsunsuan mo ntaade mu, na mumfura awerɛhow ntama* na munsu Abner.” Ɔhene Dawid nso dii amu no akyi. 32 Wosiee Abner wɔ Hebron, na ɔhene maa ne nne so sui wɔ Abner amusiei hɔ, na ɔman no nyinaa nso sui. 33 Ɛnna ɔhene twaa Abner ho awerɛhow dwom sɛ: “Adɛn nti na ɛsɛ sɛ Abner wu owu a ntease nnim? 34 Wɔankyekyere wo nsa,Na wɔamfa nkɔnsɔnkɔnsɔn* angu wo nan. Wokum wo sɛ obi a nnipabɔnefo* nsa aka no.”+ Ɛnna ɔman no nyinaa suu no bio. 35 Akyiri yi, ɔman no nyinaa brɛɛ Dawid aduan sɛ wɔde rebɛkyekye ne werɛ* saa da no, nanso Dawid kaa ntam sɛ: “Sɛ mididi anaa mede biribi ka m’ano ansa na owia akɔtɔ a, Onyankopɔn ntua me ka na ɔmfa bi nka ho!”+ 36 Ɔman no nyinaa hui, na wɔn ani gyee ho. Eyi ne biribi foforo biara a ɔhene yɛe no, ɔman no nyinaa ani gyee ho. 37 Enti saa da no, Dawid nkurɔfo nyinaa ne Israel nyinaa hui sɛ ɛnyɛ ɔhene na ɔma wokum Ner ba Abner.+ 38 Ɛnna ɔhene ka kyerɛɛ ne nkoa sɛ: “Munnim sɛ ɛnnɛ okunini ne ɔkatakyi na wawu wɔ Israel yi?+ 39 Ɛnnɛ wɔasra me asi me hene,+ nanso minni tumi a mede bɛyɛ biribi atia Seruia mma yi;+ wɔn ani yɛ den dodo.+ Yehowa ntua ɔbɔnefo ka sɛnea ne bɔne te.”+\n^ Nt., “na hwɛ, me nsa bɛka wo ho.”\n^ Anaa “mede Filistifo mmarima 100 dua ano were bae.”\n^ Anaa “wo kra pɛ.”\n^ Nt., “Asahel mogya.”\n^ Hebri kasa mu no, ɛkyerɛ ɔbarima a yare ama biribi sen fi ne dua mu ba.\n^ Ebetumi aba sɛ ɛfa ɔbarima a ɔyɛ apakye a mmea nnwuma na ɔyɛ ho.\n^ Nt., “kɔbere nkɔnsɔnkɔnsɔn.”\n^ Nt., “bɔne mma.”\n^ Anaa “awerɛhowdi paanoo.”


Korintofo I 12 NA-TWI - Honhom Kronkron no akyɛde - Me nuanom, - Bible Gateway\nKorintofo I 11Korintofo I 13\nKorintofo I 12 Nkwa Asem (NA-TWI)\n12 Me nuanom, merebɛkyerɛ mo nsɛm a ɛfa Honhom Kronkron no akyɛde no mu. Anuanom, mepɛ sɛ muhu nokware no. 2 Munim sɛ bere a na moyɛ abosonsomfo no na ahoni a awuwu na edi mo so de mo kɔ bɔne mu. 3 Nea ɛsɛ sɛ mote ase ne sɛ, obiara a Onyankopɔn Honhom nkyerɛ no kwan no ka se, “Nnome nka Yesu!” Na wɔn mu biara ntumi nsi no pi sɛ, “Yesu yɛ Awurade,” gye sɛ Honhom Kronkron no kyerɛ no kwan.


Salmos 92 CST - Nnwom 92 NA-TWI | Biblica América Latina\nSalmos 92 CST - Nnwom 92 NA-TWI\nCST : Salmos 92\n1Eye sɛ wɔda wo Awurade ase na wɔto dwom de hyɛ wo anuonyam, O Ɔsorosoro Nyankopɔn; 2 na wɔpae mu ka wo dɔ a wowɔ daa no anɔpa biara na wɔaka wo nokware nso ho asɛm anadwo biara 3 wɔ sanku a hama gu so ne sanku dwom mu. 4 Wo nneyɛe akɛse no, O Awurade, ma m’ani gye; esiane nea woayɛ nti, meto dwom ma me ho sɛpɛw me.\n5 Awurade, wo nneyɛe di mu na wo nyansa nso mu dɔ! 6 Eyi yɛ biribi a ɔkwasea ntumi nhu; ogyimifo ntumi nte ase. 7 Amumɔyɛfo benyin sɛ wura, nnebɔneyɛfo bɛkɔ so nanso wɔbɛsɛe wɔn pasaa, 8 efisɛ, wo Awurade, woyɛ otumfoɔ daa daa. 9 Yenim sɛ w’atamfo bewuwu na wɔadi amumɔyɛfo nyinaa so.\n10 Woama manya ahoɔden te sɛ torɔm na woahyira me ama manya ahotɔ. 11 Mahu nkogu a m’atamfo adi, ate osu a amumɔyɛfo resu. 12 Atreneefo no bɛkɔ so sɛ abedua, wobenyin sɛ Lebanon sida dua. 13 Wɔte sɛ nnua a wɔadua wɔ Awurade fi a enyin wɔ Onyankopɔn fi 14 a, ɛsow aba ne nyin mu na daa eye na ɛwɔ ahoɔden. 15 Eyi kyerɛ sɛ, Awurade yɛ ɔnokwafo, enti nea ɛnteɛ biara nni me hwɛfo ho.\nNA-TWI : Nnwom 92


Yesu Kyerɛɛ Nea Enti a Ɛsɛ sɛ Yɛde Bɔne Firi | Yesu Asetena\nNea Enti a Ɛsɛ sɛ Yɛde Bɔne Firi\nƐSƐ SƐ YƐDE BƆNE FIRI MPƐN NSON ANAA?\nAKOA TIRIMƆDENFO NO\nBere a Yesu kaa sɛ, sɛ obi ne ne nua nya asɛm a, ɛsɛ sɛ wɔn mmienu nko ara siesie no, na Petro wɔ hɔ bi. Nanso na Petro pɛ sɛ ɔhu mpɛn dodow a ɛsɛ sɛ ɔde ne nua bɔne kyɛ no.\nPetro bisaa sɛ: “Awurade, mprɛ ahe na sɛ me nua yɛ me bɔne a, ɛsɛ sɛ mede firi no? Ɛnkɔsi mprɛ nson anaa?” Saa bere no, na nyamesom mpanimfoɔ bi kyerɛkyerɛ sɛ, sɛ obi yɛ wo bɔne a, ɛsɛ sɛ wode kyɛ no mprɛnsa. Enti ɛbɛyɛ sɛ na Petro te nka sɛ, sɛ ɔde obi bɔne kyɛ no “mprɛ nson” a, wayɛ ade paa.—Mateo 18:21.\nNanso, Yesu ankyerɛkyerɛ sɛ yɛnkan bɔne dodow a obi ayɛ yɛn. Enti ɔtenee Petro adwene sɛ: “Meka kyerɛ wo sɛ, ɛnyɛ mprɛ nson, na mmom ɛnkɔsi mprɛ aduɔson nson.” (Mateo 18:22) Nea ɛkyerɛ ara ne sɛ, ɛsɛ sɛ ɔde kyɛ koraa. Enti na ɛnsɛ sɛ Petro kan mpɛn dodow a ɔde ne nua bɔne bɛkyɛ no.\nAfei Yesu maa mfatoho bi a ɛbɛma Petro ne asomafo nkae no ahu sɛ ɛyɛ wɔn asɛde sɛ wɔde bɔne bɛkyɛ. Mfatoho no fa akoa bi ho; saa akoa no, ne wura huu no mmɔbɔ nso wansua biribiara amfiri mu. Ɔhene no frɛfrɛɛ ne nkoa sɛ ɔne wɔn rebɛbu akonta. Saa akoa no, na ɔde ne wura ka dwetikɛseɛ 10,000 [denare 60,000,000], na wɔde no baa ne wura anim. Ɛka a na akoa no de no, na ɔtwe ne mu tann a, ɔrentumi ntua. Enti ɔhene no hyɛɛ sɛ wɔnkɔtɔn akoa no ne ne yere ne ne mma nyinaa mfa ntua ka. Ɛbaa saa no, akoa no kɔhwee ne wura nan ase srɛɛ sɛ: “Nya aboterɛ ma me na mɛtua ne nyinaa ama wo.”—Mateo 18:26.\nAkoa no asɛm yɛɛ ɔhene no mmɔbɔ ma ɔtwaa ka no mu. Bere a akoa no wura de ne ka kyɛɛ no no, ɔfirii hɔ ara na ɔkɔhyiaa ne yɔnko akoa bi a ɔno nso de no ka denare 100. Ɛhɔ ara na ɔsɔɔ ne menem kaa sɛ: “Tua ɛka a wodeɛ nyinaa.” Ɛnna ne yɔnko no hwee ne nan ase srɛɛ no sɛ: “Nya aboterɛ ma me na mɛtua wo ka.” (Mateo 18:28, 29) Nanso akoa a ne wura de ne ka kyɛɛ no no ansuasua ne wura. Ná ɛka a ne yɔnko no de no no sua, nanso ɔno deɛ ɔmaa wɔde no kɔtoo afiase, na ɔkaa sɛ ɔbɛda hɔ akɔsi sɛ ɔbɛtua ɛka no nyinaa.\nYesu toaa asɛm no so sɛ nkoa no bi huu nea akoa tirimɔdenfo no ayɛ no, na wɔkɔkaa ho asɛm kyerɛɛ ɔhene no. Bere a ɔhene no tee no, ne bo fui, na ɔfrɛɛ akoa no ka kyerɛɛ no sɛ: “Akoa bɔne, berɛ a wosrɛɛ me no mede ka no nyinaa kyɛɛ wo. Ɛnsɛ sɛ anka wo nso wohunu wo yɔnko akoa mmɔbɔ sɛdeɛ mehunuu wo mmɔbɔ no?” Ɔhene no ani beree paa, na ɔde akoa tirimɔdenfo no maa afiasehwɛfo sɛ ɔno nso nkɔda mu nkɔsi sɛ ɔbɛtua ɛka biara a ɔde. Yesu wiee n’asɛm no sɛ: “Saa ara na mo nso sɛ moamfiri mo akomam amfa amfiri mo nuanom a, me soro Agya ne mo bɛdie.”—Mateo 18:32-35.\nNea yɛsua fi mu ne sɛ ɛsɛ sɛ yɛde bɔne firi. Yɛde Onyankopɔn bɔne ho ka bebree, nanso ɔde ne nyinaa akyɛ yɛn. Sɛ yɛn nua Kristoni bi yɛ yɛn bɔne sɛ dɛn ara mpo a, ɛnto nea yɛde ayɛ Onyankopɔn no baabiara. Yehowa nso, ɔde yɛn bɔne kyɛ yɛn a, ɔmmrɛ. Enti sɛ yɛne yɛn nua nya asɛm na sɛ yɛn asɛm yɛ dɛ mpo a, yɛrentumi mfa nkyɛ no anaa? Yesu kaa wɔ ne Bepɔ so Asɛnka no mu sɛ Onyankopɔn de “yɛn aka firi yɛn, sɛdeɛ yɛn nso yɛde afiri wɔn a wɔde yɛn aka no.”—Mateo 6:12.\nDɛn na ɛmaa Petro bisaa bɔne fafiri ho asɛm? Dɛn nti na ɔnyaa adwene sɛ ɔde obi bɔne kyɛ no mpɛn nson a, wayɛ ade?\nBere a akoa a ɔde ka no srɛɛ ne wura sɛ ɔnhu no mmɔbɔ no, dɛn na ɔyɛe? Akoa no kɔhyiaa akoa foforo a ɔde no ka no, dɛn na ɔno deɛ ɔyɛe?\nDɛn na yɛsua fi Yesu mfatoho no mu?


Nnipakuw Kɛse Bebree Bi\nKENKAN WƆ Albanian Amharic Croatian Czech Danish Dutch English French German Hungarian Italian Japanese Norwegian Polish Romanian Russian Samoan Slovak Slovenian Spanish Twi Ukrainian\n1. Yohane kaa 144,000 no anosɔw ho asɛm akyi no, kuw foforo bɛn na ohu?\nBERE a Yohane aka 144,000 no anosɔw ho asɛm awie no, ɔtoa so bɔ adiyi ahorow a ɛyɛ anigye sen biara wɔ Kyerɛwnsɛm no mu nyinaa biako ho amanneɛ. Ɛbɛyɛ sɛ ne koma de anigye hurui bere a ɔrebɔ ho amanneɛ, sɛ: “Eyinom akyi no mihui, na hwɛ, nnipakuw kɛse a obi ntumi nkan wɔn a wofi aman ne mmusuakuw ne nkurɔfo ne ɔkasa nyinaa mu no gyinagyina ahengua no anim ne oguammaa no anim hyehyɛ ntade fitaa, na wokurakura berɛw.” (Adiyisɛm 7:9) Yiw, mframa anan no ano a wosiw no ma kwan ma wogye kuw foforo nkwa ka honhom mu Israel 144,000 no mufo no ho: amanaman mu nnipakuw kɛse bi a wɔka kasa horow pii. *—Adiyisɛm 7:1.\n2. Wiase asɛnkafo kyerɛ sɛ nnipakuw kɛse no yɛ henanom, na bere a atwam no mu no, Bible Asuafo no mpo buu saa kuw yi dɛn?\n2 Wiase nsɛnkafo akyerɛ sɛ nnipakuw kɛse yi yɛ nnipa a wɔnyɛ honam fam Yudafo a wɔasakra aba Kristosom mu anaasɛ mogya adansefo Kristofo a wɔbɛkɔ soro. Bible Asuafo no mpo buu wɔn sɛ ɔsoro kuw a ɛto so abien wɔ bere a atwam no mu, sɛnea wɔkae wɔ 1886 mu Studies in the Scriptures, The Divine Plan of the Ages, Po 1 no mu no: “Ahengua no ho nkonimdi bo ne onyamesu no bɔ wɔn, nanso, awiei no, wɔbɛwo wɔn sɛ honhom mufo a wɔba fam sen onyamesu no. Ɛwom sɛ wɔayɛ eyinom kronkron ampa de, nanso wiase honhom adi wɔn so akosi baabi a wɔantumi amfa wɔn nkwa ammɔ afɔre.” Na nnansa yi ara wɔ 1930 mu no, wɔdaa adwene no adi wɔ Light Nhoma a Edi kan no mu sɛ: “Wɔn a wɔka bom yɛ nnipakuw kɛse yi annye nsa a wɔto frɛɛ wɔn sɛ wɔmmɛyɛ Awurade no adansefo a wɔyɛ nsi no so.” Wɔkaa wɔn ho asɛm sɛ kuw bi a wobu wɔn ho atreneefo, a wɔwɔ nokware no ho nimdeɛ bi, nanso wɔammɔ ne ka ho mmɔden kɛse biara. Wɔbɛkɔ soro sɛ kuw a ɛto so abien a wɔne Kristo renni ahene.\n3. (a) Anidaso bɛn na komapafo bi a akyiri yi wɔbɛyɛɛ nsi wɔ asɛnka adwuma no mu no benya? (b) Ɔkwan bɛn so na 1923 mu no, The Watch Tower no kyerɛkyerɛɛ nguanten ne mpapo ho bɛ no mu?\n3 Nanso, na Kristofo a wɔasra wɔn no ahokafo afoforo wɔ hɔ a akyiri yi wɔbɛyɛɛ nsi kɛse wɔ asɛnka adwuma no mu. Na wonni anidaso biara sɛ wɔbɛkɔ soro. Nokwarem no, na wɔn anidaso ne baguam ɔkasa a Yehowa nkurɔfo mae fi 1918 kosi 1922 no hyia. Mfiase no, na ɛyɛ “Wiase Aba N’awiei—Ɔpepem a Wɔte Ase Nnɛ Renwu Da.” * Ɛno akyi pɛɛ no Watch Tower nsɛmma nhoma a wotintim October 15, 1923, no kyerɛkyerɛɛ nguanten ne mpapo ho bɛ (Mateo 25:31-46) a Yesu bui no mu, na ɛkae sɛ: “Nguanten gyina hɔ ma amanaman mufo nyinaa, ɛnyɛ wɔn a wɔde honhom awo wɔn, na mmom wɔn a wɔpɛ trenee, a wɔde wɔn adwene gye Yesu Kristo tom sɛ Awurade, na wɔhwɛ kwan sɛ bere pa bi bɛba wɔ ne nniso ase na wɔwɔ ho anidaso.”\n4. Ɔkwan bɛn so na hann a ɛfa asase so kuw no ho no hyerɛn kɛse wɔ 1931 mu? wɔ 1932 mu? wɔ 1934?\n4 Mfe bi akyi wɔ 1931 mu no, Vindication Nhoma a Edi Kan no kaa Hesekiel ti 9 ho asɛm, na ɛdaa nnipa a wɔahyɛ wɔn agyirae wɔ wɔn moma so ma wɔakyɛe wɔn so wiase awiei mu no adi sɛ nguanten a wɔwɔ bɛ a wɔaka ho asɛm wɔ atifi hɔ no mu. Vindication Nhoma a Ɛto so Abiɛsa a woyii no adi 1932 mu no, kaa ɔbarima Yonadab a ɔnyɛ Yudani, a ɔkɔkaa Israel Hene Yehu a na wɔasraa no ho wɔ ne teaseɛnam no mu na ɔne no kɔe kohuu Yehu nsiyɛ a ɔde tɔree atoro nyamesomfo ase no koma pa ho asɛm. (2 Ahene 10:15-17) Nhoma no kae sɛ: “Na Yonadab gyina hɔ ma saa nnipa a mprempren wɔwɔ asase so, bere a Yehu adwuma [Yehowa atemmu horow a wɔka kyerɛ] rekɔ so a wokura koma pa, na wɔne Satan ahyehyɛde no nyɛ adwene, a wogyina trenee afa, a wɔne wɔn a Awurade bɛkyɛe wɔn so Harmagedon bere no mu, na ɔde wɔn atwa saa amanehunu no, na wama wɔn daa nkwa wɔ asase so kuw no. Eyinom na wɔka bom yɛ nguanten kuw no.” Afe 1934 mu no, The Watchtower no kaa no pefee sɛ ɛsɛ sɛ saa Kristofo a wɔwɔ asase so anidaso yi hyira wɔn ho so ma Yehowa, na wɔbɔ wɔn asu. Hann a ɛfa asase so kuw yi ho no kɔ so hyerɛn yiye bere nyinaa.—Mmebusɛm 4:18.\n5. (a) Wɔkyerɛe sɛ nnipakuw kɛse no yɛ henanom wɔ 1935 mu? (b) Bere a J. F. Rutherford bisaa nhyiamfo wɔ 1935 mu sɛ wɔn a wɔwɔ anidaso sɛ wɔbɛtra asase so daa no nsɔre nnyina hɔ no, dɛn na ɛbae?\n5 Afei na wɔrebɛma Adiyisɛm 7:9-17 mu ntease mu ada hɔ pefee ne hyerɛn nyinaa mu! (Dwom 97:11) Na Watchtower nsɛmma nhoma no akɔ so ada anidaso no adi mpɛn pii sɛ nhyiam kɛse bi a na wɔayɛ nhyehyɛe sɛ wɔbɛyɛ wɔ Washington D.C., U.S.A., fi May 30 kosi June 3, 1935 mu no bɛyɛ “awerɛkyekye ne mfaso ankasa” ama wɔn a Yonadab yɛ wɔn ho mfonini no. Ɛbae saa! J. F. Rutherford, a na odi asɛnka adwuma a wɔyɛ wɔ wiase nyinaa anim no saa bere no de Kyerɛwnsɛm mu adanse mae sɛ, nnɛyi nguan foforo no ne Adiyisɛm 7:9 mu nnipakuw kɛse no yɛ ade koro wɔ kasa bi a ɛkanyan koma a ɛfa “Nnipakuw Kɛse” no ho a ɔma kyerɛɛ nhyiamfo bɛyɛ 20,000 no mu. Ɔkasa yi awiei no, ɔkasafo no bisae sɛ: “Mesrɛ mo, wɔn a wɔwɔ asase so daa asetra ho anidaso no bɛsɔre agyina hɔ anaa?” Bere a nnipa no mu fã kɛse ara sɔre gyinaa hɔ no, ɔkasafo no kae sɛ: “Monhwɛ! Nnipakuw kɛse no!” Ɛhɔ yɛɛ dinn, na afei osebɔ dii akyi. Yohane kuw no ani gyei yiye—na saa ara na Yonadab kuw no nso ani gyei! Ade kyee no, wɔbɔɔ Adansefo afoforo 840 asu, na na eyinom mu dodow no ara kyerɛ sɛ wɔyɛ nnipakuw kɛse no mufo.\nNea Nnipakuw Kɛse no Yɛ So Duasi\n6. (a) Dɛn nti na yebetumi ate ase pefee sɛ nnipakuw kɛse no ne nnɛyi Kristofo a wɔahyira wɔn ho so kuw a wɔn ani da so sɛ wɔbɛtra asase so daa no? (b) Dɛn ho sɛnkyerɛnne na nnipakuw kɛse no ntade fitaa no yɛ?\n6 Yɛbɛyɛ dɛn atumi aka no pen sɛ nnipakuw kɛse no ne nnɛyi Kristofo kuw a wɔahyira wɔn ho so a wɔwɔ anidaso sɛ wɔbɛtra ase daa wɔ Onyankopɔn asase so no? Ná Yohane adi kan ahu ɔsoro kuw a wɔatɔ wɔn “ama Onyankopɔn, afi mmusua ne ɔkasa ne nkurɔfo ne aman nyinaa mu” no wɔ anisoadehu mu. (Adiyisɛm 5:9, 10) Nnipakuw kɛse no nso fi beae koro no ara nanso ɛsono wɔn anidaso. Wonnii kan nhyɛɛ wɔn dodow ntoo hɔ te sɛ Onyankopɔn Israel ɛ. Onipa biara nni hɔ a obetumi adi kan akyerɛ sɛnea wɔn dodow bɛyɛ. Wɔahoro wɔn ntade ma ahoa Oguammaa no mogya mu, wɔn trenee gyinabea wɔ Yehowa anim denam wɔn gyidi a wɔwɔ wɔ Yesu afɔrebɔ no mu no so ho sɛnkyerɛnne. (Adiyisɛm 7:14) Na wohinhim berɛw, kamfo Mesia sɛ wɔn Hene.\n7, 8. (a) Akyinnye biara nni ho sɛ berɛw a wohinhim no kaee ɔsomafo Yohane nsɛm a esisi bɛn? (b) Dɛn na nokwasɛm a ɛyɛ sɛ wɔn a wɔyɛ nnipakuw kɛse no mufo no rehinhim berɛw no kyerɛ?\n7 Bere a Yohane kɔ so hwɛ wɔ anisoadehu yi mu no, ebia n’adwene de no bɛsan n’akyi akɔ bɛboro mfe 60 wɔ Yesu dapɛn a etwa to wɔ asase so no so. Nisan 9, 33 Y.B. bere a nnipakuw no tuu yuu kɔmaa Yesu akwaaba baa Yerusalem no, “wɔfofaa berɛw, na wofii adi sɛ wɔrekohyia no, na wɔteɛteɛɛm sɛ: Hosiana! Nhyira ne nea ɔreba [Yehowa] din mu no, Israel hene no!” (Yohane 12:12, 13) Ɔkwan koro no ara so no, berɛw a wohinhim ne nnipakuw kɛse no nteɛteɛm no kyerɛ wɔn anigye a hwee nsianka no a wɔde gye Yesu tom sɛ Ɔhene a Yehowa apaw no no.\n8 Akyinnye biara nni ho sɛ berɛw ne anigye nteɛm no nso bɛkae Yohane tete Israelfo Asese Afahyɛ no. Yehowa de ahyɛde mae wɔ afahyɛ yi ho sɛ: “Na ɛda a edi kan no momfa nnua afɛfɛ so ade, berɛw ne nnua kusuu abaa ne nsukɔn so nnua, na mo ani nnye [Yehowa] mo Nyankopɔn anim nnanson.” Wɔde berɛw no dii dwuma sɛ anigye ho agyiraehyɛde. Ná asese a ɛtra hɔ bere tiaa bi no ma wɔkae sɛ Yehowa agye ne nkurɔfo nkwa afi Misraim ma wɔakɔtratra ntamadan mu wɔ sare so. “Ɔhɔho ne ayisaa ne okunafo” nso dii afahyɛ yi bi. Ná ‘anigye ara nko’ na ɛsɛ sɛ Israel nyinaa nya.—Leviticus 23:40; Deuteronomium 16:13-15.\n9. Anigye nteɛm bɛn na nnipakuw kɛse no nya mu kyɛfa?\n9 Ɛnde, na ɛfata sɛ nnipakuw kɛse no nso, ɛwom sɛ wɔnnyɛ honhom mu Israel no mufo de, nanso ɛsɛ sɛ wohinhim berɛw, efisɛ wɔde anigye ne aseda ka sɛ nkonimdi ne nkwagye fi Onyankopɔn ne Oguammaa no, sɛnea Yohane hu wɔ ha no: “Na wɔde nne kɛse teɛɛm sɛ: Nkwagye no yɛ yɛn Nyankopɔn a ɔte ahengua no so no ne Oguammaa no dea.” (Adiyisɛm 7:10) Ɛwom sɛ wɔapaw nnipakuw kɛse no afi mmusuakuw nyinaa mu de, nanso wɔde “nne kɛse” koro no ara na ɛteɛm. Ɛbɛyɛ dɛn na wɔatumi ayɛ eyi, aman ne kasa horow mu a wofi no nyinaa akyi?\n10. Ɔkwan bɛn so na nnipakuw kɛse no betumi ayɛ biako de “nne kɛse” koro ateɛm, aman ne kasa horow mu a wofi nyinaa akyi?\n10 Nnipakuw kɛse yi yɛ nokware ahyehyɛde biako pɛ a wofi aman horow bebree mu aka abom ayɛ biako nokware mu wɔ asase so nnɛ no mufo. Wonni gyinapɛn ahorow a ɛsonsonoe ma aman horow, na mmom wɔde Bible mu nnyinasosɛm ahorow a ɛteɛ no di dwuma bere nyinaa wɔ baabiara a wɔte. Wɔmmfa wɔn ho nhyɛ ɔmampɛ, ɔman anidan nneyɛe ahorow mu, na mmom ‘wɔde wɔn nkrante abobɔ nsɔw’ nokware mu. (Yesaia 2:4) Wɔn mu mpaapae nyɛɛ ɔsom anaa akuw horow, na ama wɔaka nkrasɛm a ntease nnim anaa abirabɔ wom sɛnea Kristoman mu nyamesom ahorow no yɛ no; na wonnyaw mma asɔfokuw a wɔde ayɛ wɔn adwuma sɛ wɔn na wɔmfa wɔn ayeyi mma mma wɔn. Wɔnteɛm nka sɛ wɔn nkwagye fi honhom kronkron, efisɛ wɔnyɛ baasakoro nyame bi asomfo. Aman bɛyɛ 200 a ɛwɔ asase so nyinaa mu no, wɔde biakoyɛ bɔ Yehowa din bere a wɔka nokware kasa kronn biako no. (Sefania 3:9) Wogye tom baguam ma ɛfata sɛ wɔn nkwagye fi Yehowa, nkwagye Nyankopɔn no, denam Yesu Kristo, Ne nkwagye ho Adwumayɛfo Panyin no so—Dwom 3:8; Hebrifo 2:10.\n11. Ɔkwan bɛn so na nnɛyi mfiridwuma ho nimdeɛ aboa nnipakuw kɛse no mufo ma wɔn nne ayɛ den kɛse?\n11 Nnɛyi mfiridwuma ho nimdeɛ aboa ma nnipakuw kɛse a wɔyɛ biako no nne kɛse no agyigye kɛse mpo. Enhia nyamesom kuw foforo biara a ɛwɔ asase so sɛ ebetintim Bible sua mmoa nhoma horow wɔ kasa horow bɛboro 400 mu, esiane sɛ kuw foforo biara nni hɔ a n’ani gye ho sɛ ɛde nkrasɛm biako bɛkɔ akɔma asase sofo nyinaa nti. Sɛ eyi mu mmoa foforo bio no, wɔayɛ tintim afiri a etumi di kasa horow bebree (MEPS) ho dwuma wɔ Yehowa Adansefo Sodikuw a wɔasra wɔn no ɔhwɛ ase. Bere a yɛretintim eyi no, na wɔde MEPS ahorow ahorow redi dwuma wɔ mmeae bɛboro 125 wɔ asase so nyinaa, na eyi aboa ma atumi ayɛ yiye sɛ wobetintim wɔn nsɛmma nhoma a ɛba mprenu ɔsram biara a ɛne Ɔwɛn-Aban no wɔ kasa horow bɛboro 130 mu wɔ bere koro mu. Yehowa Adansefo tintim nhoma horow te sɛ eyi sɛɛ nso wɔ kasa horow bebree mu bere koro mu. Enti, Yehowa Adansefo a nnipakuw kɛse no na wɔyɛ emu dodow no ara no tumi de nhoma horow ɔpepehaha ma wɔ kasa horow nyinaa a wonim yiye no mu, na ɛma nnipa dɔm foforo bebree a wofi mmusua ne kasa horow nyinaa mu tumi sua Onyankopɔn Asɛm ma wɔde wɔn nne bɛka nnipakuw kɛse no nne a ano yɛ den no ho.—Yesaia 42:10, 12.\nWɔ Ɔsoro anaa Asase so?\n12, 13. Ɔkwan bɛn so na nnipakuw kɛse no “gyina ahengua no ne Oguammaa no anim”?\n12 Yɛyɛ dɛn hu sɛ “gyinagyina ahengua no anim” no nkyerɛ sɛ nnipakuw kɛse no wɔ ɔsoro? Asɛm yi ho adanse a emu da hɔ pefee pii wɔ hɔ. Sɛ nhwɛso no, Hela asɛmfua a wɔakyerɛ ase wɔ ha sɛ “anim” (e·noʹpion) no ase ankasa ne “ani tua,” na wɔde di dwuma mpɛn pii de ka adesamma a wɔwɔ asase so a wɔwɔ Yehowa “anim” anaa ‘n’ani tua wɔn’ no ho asɛm. (1 Timoteo 5:21; 2 Timoteo 2:14; Romafo 14:22; Galatifo 1:20) Bere bi, bere a na Israelfo wɔ sare no so no, Mose ka kyerɛɛ Aaron sɛ: “Ka kyerɛ Israelfo asafo no nyinaa sɛ: Muntwiw mmɛn [Yehowa] anim, efisɛ wate mo anwiinwii no.” (Exodus 16:9) Ná enhia sɛ wɔde Israelfo no kɔ ɔsoro ma wokogyina Yehowa anim saa bere no. (Fa toto Leviticus 24:8 ho.) Mmom no, ɛhɔ ara wɔ sare no so no, na wogyina Yehowa anim, na na n’adwene wɔ wɔn so.\n13 Afei nso, yɛkenkan sɛ: “Onipa ba no bɛba n’anuonyam mu . . . wɔbɛboaboa amanaman nyinaa ano n’anim.” * Bere a saa nkɔmhyɛ yi benya mmamu no, na nnipa nyinaa nkɔɔ soro. Nokwarem no, wɔn a wobefi “hɔ akɔ daa ahoyeraw mu” no nni ɔsoro. (Mateo 25:3-33, 41, 46) Mmom no, adesamma gyina asase so wɔ Yesu anim, na ɔdan n’adwene si wɔn so bu wɔn ntɛn. Saa ara nso na nnipakuw kɛse no wɔ “ahengua no ne Oguammaa no anim,” kyerɛ sɛ Yehowa ne ne Hene Kristo Yesu, a obu wɔn bem no hu wɔn.\n14. (a) Henanom na wɔka wɔn ho asɛm sɛ ‘wɔatwa ahengua no ho asi’ na wɔwɔ “[ɔsoro] Bepɔw Sion” so no? (b) Ɛwom sɛ nnipakuw kɛse no som Onyankopɔn wɔ “n’asɔredan mu” de, nanso dɛn nti na eyi mma wɔnyɛ asɔfokuw?\n14 Wɔka mpanyimfo 24 no ne 144,000 kuw a wɔasra wɔn no ho asɛm sɛ ‘wɔatwa Yehowa ahengua no ho asi,’ na wɔwɔ ɔsoro “Sion Bepɔw so.” (Adiyisɛm 4:4; 14:1) Nnipakuw kɛse no nyɛ asɔfokuw na wɔn nsa nka saa dibea a ɛkorɔn no. Ampa, wɔka ho asɛm akyiri yi wɔ Adiyisɛm 7:15 sɛ wɔsom Nyankopɔn “n’asɔredan mu.” Nanso asɔredan yi nkyerɛ kronkronbea a ɛwɔ mu no, Kronkron mu Kronkron. Mmom no ɛyɛ Onyankopɔn honhom mu asɔredan no asase so adiwo. Hela asɛmfua na·os’ a wɔkyerɛ ase wɔ ha sɛ “asɔredan” no taa ka ntease a emu trɛw a ɛkyerɛ ɔdan mu no nyinaa a wɔasi ama Yehowa som no ho asɛm. Ɛnnɛ, eyi yɛ honhom mu ɔdan a ɔsoro ne asase nyinaa ka ho.—Fa toto Mateo 26:61; 27:5, 39, 40; Marko 15:29, 30 Yohane 2:19-21 ho, New World Translation Reference Bible, ase hɔ asɛm.\nAmansan Nyinaa Ayeyi Nteɛm\n15, 16. (a) Dɛn na wɔyɛe wɔ ɔsoro wɔ nnipakuw kɛse no pue ho? (b) Ɔkwan bɛn so na Yehowa honhom abɔde no yɛ wɔn ade wɔ n’atirimpɔw foforo biara a woyi no adi no ho? (d) Ɔkwan bɛn so na yɛn a yɛwɔ asase so no betumi ato ayeyi dwom no bi?\n15 Nnipakuw kɛse no reyi Yehowa ayɛ, nanso afoforo nso reto ne ho ayeyi dwom. Yohane bɔ amanneɛ sɛ: “Na abɔfo no nyinaa atwa ahengua no ne mpanyimfo no ne ateasefo baanan no ho asi, na wɔde wɔn anim butubutuw fam, ahengua no anim, na wɔkotow Nyankopɔn se: Amen, nhyira ne anuonyam ne nyansa ne aseda ne nidi ne tumi ne ahoɔden yɛ yɛn Nyankopɔn dea daa daa. Amen.”—Adiyisɛm 7:11, 12.\n16 Bere a Yehowa bɔɔ asase no, ɔsoro abɔfo kronkron no nyinaa “boom too ahurusi dwom, na Onyankopɔn mma nyinaa bɔɔ ose.” (Hiob 38:7) Ɛbɛyɛ sɛ Yehowa atirimpɔw foforo biara adiyi ma wɔtoo abɔfo ayeyi dwom a ɛte saa ara. Bere a mpanyimfo 24—144,000 a wɔwɔ wɔn soro anuonyam mu—no teɛm denneennen de gye Oguammaa no tom no, Onyankopɔn ɔsoro abɔde a wɔaka no nyinaa nso de ayeyi to dwom ma Yesu ne Yehowa Nyankopɔn. (Adiyisɛm 5:9-14) Na abɔde yi ani agye mmoroso dedaw sɛ wɔahu Yehowa atirimpɔw sɛ obenyan adesamma anokwafo a wɔasra wɔn no akɔ beae bi a ɛyɛ nyam wɔ ahonhom trabea no mmamu. Afei Yehowa ɔsoro abɔde anokwafo no nyinaa to ayeyi dwom dɛdɛ bere a nnipakuw kɛse no pue no. Ampa, Yehowa nkoa nyinaa fam no, Awurade da no yɛ anigye bere a wɔbɛtra mu. (Adiyisɛm 1:10) Wɔ asase so ha no, hokwan bɛn ara na yɛanya sɛɛ yi sɛ yɛbɛto ayeyi dwom no bi denam Yehowa Ahenni no ho adanse a yebedi so!\nNnipakuw Kɛse No Pue\n17. (a) Asɛm bɛn na mpanyimfo 24 no mu biako bisa, na nokwasɛm a ɛyɛ sɛ ɔpanyin no betumi ahu mmuae no kyerɛ dɛn? (b) Bere bɛn na wobuaa ɔpanyin no asemmisa no?\n17 Efi ɔsomafo Yohane bere so besi Awurade da no mu no, na Kristofo a wɔasra wɔn no ntumi nhu wɔn a nnipakuw kɛse no yɛ. Ɛnde na ɛfata sɛ mpanyimfo 24 no mu biako a ogyina hɔ ma wɔn a wɔasra wɔn a wɔwɔ ɔsoro dedaw no kanyan Yohane adwene bisa asɛm bi a ɛfata sɛ. “Na mpanyimfo no mu biako bua see me sɛ: Eyinom a wɔhyehyɛ ntade yuu fitaa yi yɛ henanom na wofi he? Na meka mekyerɛɛ no sɛ: Owura, wo na wunim.” (Adiyisɛm 7:13, 14a) Yiw, na saa ɔpanyin no betumi ahu mmuae no na ɔde ama Yohane. Eyi kyerɛ sɛ ebia mpanyimfo 24 kuw no mufo a wɔanyan wɔn no ho wɔ ɔsoro nokware ahorow a wɔde ma nnɛ no mu. Wɔn fam de, Yohane kuw no mufo a wɔwɔ asase so no huu wɔn a nnipakuw kɛse no yɛ denam hwɛ a wɔhwɛɛ nea Yehowa reyɛ wɔ wɔn mu no yiye no so. Wohuu ɔsoro hann a ɛharan teokrase ahunmu nyinaa wɔ 1935 mu, bere a Yehowa bere dui no ntɛm.\n18, 19. (a) Anidaso bɛn na Yohane kuw no sii so dua wɔ 1920 ne 1930 mfe no mu, nanso henanom na wɔn mu bebree gyee nkrasɛm no so? (b) Hu a wohuu nnipa ko a nnipakuw kɛse no yɛ wɔ 1935 mu no kyerɛɛ dɛn wɔ 144,000 no ho? (d) Dɛn na Nkaedi akontaabu ahorow da no adi?\n18 Wɔ 1920 mfe no ne 1930 mfiase mu hɔ no, na Yohane kuw no asi ɔsoro anidaso no so dua, wɔ nhoma ahorow ne asɛnka adwuma no nyinaa mu. Ɛda adi pefee sɛ na 144,000 dodow no nyinaa nnui ɛ. Nanso wɔn a wotiee nkrasɛm no na wɔdaa nsiyɛ adi wɔ adansedi adwuma no mu dodow no ara kyerɛɛ ase a wɔbɛtra daa wɔ Paradise asase so no ho anigye. Na wonni ɔpɛ biara sɛ wɔbɛkɔ ɔsoro. Na ɛnyɛ wɔn frɛ nen. Na wɔnyɛ kuw ketewa no mufo, na mmom nguan foforo no mufo. (Luka 12:32; Yohane 10:16) Na hu a wohuu wɔn 1935 mu sɛ wɔyɛ nguan foforo no mu nnipakuw kɛse no kyerɛ sɛ 144,000 no paw reyɛ aba awie saa bere no.\n19 Akontaabu ahorow foa nea yɛaka yi nsɛmmoa anaa? Yiw, ɛte saa. Afe 1938 mu wɔ wiase nyinaa no, Yehowa Adansefo 59,047 na wɔyɛɛ ɔsom adwuma no bi. Eyinom mu 36,732 dii nkae aduan no bi wɔ Yesu wu Nkae afe afe afahyɛ no ase, na wɔnam saayɛ so kyerɛe sɛ wɔanya ɔsoro frɛ. Efi saa bere no reba no, wɔn a wodi bi no dodow so akɔ so ahuan, ne titiriw no esiane sɛ Yehowa Adansefo anokwafo wie wɔn asase so asetra wɔ owu mu nti. Wɔ 2005 mu no, nnipa 8,524 pɛ na wodii Nkae aduan no bi—wonnu 16,390,116 a wɔkɔɔ nkaedi no ase no mu ɔha biara mu nkyem 0.05.\n20. (a) Wiase Nyinaa Ko II no mu no, asɛm bɛn na J. F. Rutherford kae kokoam wɔ nnipakuw kɛse no ho? (b) Nokwasɛm ahorow bɛn na mprempren ɛkyerɛ sɛ nnipakuw kɛse no dɔɔso ampa?\n20 Bere a wiase nyinaa ko a ɛto so abien pae gui no, Satan bɔɔ mmɔden denneennen sɛ ɔbɛma wɔagyae nnipakuw kɛse no anoboaboa no. Wosiw Yehowa adwuma no kwan wɔ aman pii so. Saa nna bɔne no mu, ne bere tiaa bi ansa na J. F. Rutherford rewu January wɔ 1942 mu no, wɔtee sɛ ɔreka sɛ: “Wiɛ . . . ɛte sɛ nea nnipakuw kɛse no dodow rennɔɔso ahe biara.” Nanso Onyankopɔn nhyira kyerɛe sɛ ɛnte saa! Eduu 1946 no, na Adansefo a wɔresom wɔ wiase nyinaa no dodow akɔ soro akodu 176,456—na eyinom mu dodow no ara yɛ nnipakuw kɛse no mufo. Wɔ 2005 mu no, na Adansefo a wɔsom Yehowa nokwaredi mu wɔ nsase 235 so no yɛ 6,390,022—NNIPAKUW KƐSE ampa! Na wɔn dodow no rekɔ soro.\n21. (a) Ɔkwan bɛn so na Onyankopɔn nkurɔfo anoboaboa wɔ Awurade da no mu no ne Yohane anisoadehu no hyia pɛpɛɛpɛ? (b) Ɔkwan bɛn so na nkɔmhyɛ ahorow bi a ɛho hia fii ase baa mu?\n21 Onyankopɔn nkurɔfo anoboaboa wɔ Awurade da no mu no ne Yohane anisoadehu no hyia pɛpɛɛpɛ: nea edi kan ne 144,000 no nkaefo no anoboaboa; nea edi hɔ afei ne nnipakuw kɛse no anoboaboa. Sɛnea Yesaia hyɛɛ nkɔm no, afei “nna a edi akyiri no mu no”, nnipa a wofi aman nyinaa mu resen yuu abenya Yehowa ɔsom kronn no mu kyɛfa. Na nokwarem no, yɛn ani gye Yehowa “ɔsoro foforo ne asase foforo” a wabɔ a yehu no ho. (Yesaia 2:2-4; 65:17, 18) Onyankopɔn reboaboa “nneɛma nyinaa abom bio Kristo mu, nea ɛwɔ ɔsoro ne nea ɛwɔ asase so.” (Efesofo 1:10) Ɔsoro Ahenni no adedifo a wɔasra wɔn—a wɔapaw wɔn mfehaha pii no mu fi Yesu bere so de reba no—ne “nea ɛwɔ ɔsoro” no. Na afei nguan foforo no mu nnipakuw kɛse no apue sɛ “nea ɛwɔ asase so” no mufo a wodi kan. Som a wobɛsom ma ɛne saa nhyehyɛe no ahyia no betumi akyerɛ daa anigye ama wo.\nNnipakuw kɛse no Nhyira Horow\n22. Asɛm bɛn bio na Yohane nya fa nnipakuw kɛse no ho?\n22 Ɛdenam ɔsoro kaseɛbɔ kwan no so no, Yohane nsa ka nsɛm foforo fa nnipakuw kɛse yi ho: “Na [ɔpanyin no] ka kyerɛɛ me sɛ: Eyinom ne wɔn a wofi ahohia kɛse no mu, na wɔahohoro wɔn ntade ama ahoa wɔ Oguammaa no mogya no mu. Eyi nti na wɔwɔ Onyankopɔn ahengua anim, na wɔsom no awia ne anadwo n’asɔredan mu, na nea ɔte ahengua no so no bɛkata wɔn so.”—Adiyisɛm 7:14b, 15.\n23. Dɛn ne ahohiahia kɛse a nnipakuw kɛse no ‘fi mu fi’ no?\n23 Ná Yesu aka wɔ bere bi a atwam no mu sɛ, ba a ɔbɛba Ahenni anuonyam mu no bɛkɔ akowie “ahohiahia kɛse a efi wiase asefi de besi nnɛ ebi mmae da nanso ɛremma da bɛba” mu. (Mateo 24:21, 22) Sɛ saa nkɔmhyɛ no mmamu no, abɔfo no begyaw asase so mframa anan no mu na asɛe Satan wiase nhyehyɛe no. Nea ebedi kan asɛe ne Babilon Kɛse, wiase nyinaa atoro som ahemman no. Ɛno na afei bere a ahohiahia no adu ne mpɔmpɔn so no, Yesu begye 144,000 no nkaefo a wɔwɔ asase so no ne nnipakuw kɛse a wɔdɔɔso a wɔka wɔn ho no.—Adiyisɛm 7:1; 18:2.\n24. Ɔkwan bɛn so na nnipakuw kɛse no mu ankorankoro fata sɛ wofi mu ka?\n24 Ɔkwan bɛn so na nnipakuw kɛse no mufo ankorankoro fata ma nkwagye? Ɔpanyin no ka kyerɛ Yohane sɛ “wɔahohoro wɔn ntade ma ahoa Oguammaa no mogya no mu.” Ɔkwan foforo so no, wɔanya Yesu mu gyidi sɛ wɔn Gyefo, wɔahyira wɔn ho so ama Yehowa, na wɔde nsu mu asubɔ ayɛ wɔn ahosohyira no ho sɛnkyerɛnne, na wɔnam wɔn abrabɔ pa so ‘kura ahonim pa mu.’ (1 Petro 3:16, 21; Mateo 20:28) Enti, wɔn ho tew na wɔyɛ atreneefo Yehowa ani so. Na woyi wɔn ho fi “wiase nkekae mu.”—Yakobo 1:27.\n25. (a) Ɔkwan bɛn so na nnipakuw kɛse no de ɔsom kronn ma Yehowa “awia ne anadwo n’asɔredan mu”? (b) Ɔkwan bɛn so na Yehowa trɛw ne ntamadan mu wɔ nnipakuw kɛse no so?\n25 Afei, wɔabɛyɛ Yehowa Adansefo a wɔyɛ nsi—“wɔsom no awia ne anadwo n’asɔredan mu.” So woyɛ nnipakuw kɛse a wɔahyira wɔn ho so yi mu biako anaa? Sɛ saa a, na ɛyɛ hokwan a woanya sɛ wɔbɛsom Yehowa wɔ ne honhom mu asɔredan kɛse no asase so adiwo hɔ a wunnyae da. Ɛnnɛ, wɔ wɔn a wɔasra wɔn no akwankyerɛ ase no, nnipakuw kɛse no reyɛ adansedi adwuma no mu fã kɛse no ara. Honam fam adwuma mu asɛyɛde ahorow a ɛda wɔn so nyinaa akyi no, wɔn mu ɔpehaha pii anya kwan ayɛ bere nyinaa som adwuma no sɛ akwampaefo. Sɛ wowɔ saa kuw no mu anaasɛ dabi no, sɛ nnipakuw kɛse a wɔahyira wɔn ho so no muni no, w’ani betumi agye sɛ esiane wo gyidi ne wo nnwuma nti, wɔabu wo ɔtreneeni sɛ Onyankopɔn adamfo na ɔyɛ wo atuu sɛ ɔhɔho ne ntamadan mu. (Dwom 15:1-5; Yakobo 2:21-26) Enti Yehowa ‘trɛw ne ntamadan mu’ wɔ wɔn a wɔdɔ no no so, na sɛ ofiewura pa no, ɔbɔ wɔn ho ban.—Mmebusɛm 18:10.\n26. Nhyira afoforo bɛn na nnipakuw kɛse no benya?\n26 Ɔpanyin no toaa so sɛ: “Ɔkɔm renne wɔn bio, nso osukɔm renne wɔn bio, nanso owia anaa ahohuru biara rento wɔn. Na Oguammaa a ɔwɔ ahengua no mfinimfini no bɛyɛn wɔn, na ɔde wɔn akɔ nkwa asuti ho, na Onyankopɔn bɛpopa nusu nyinaa afi wɔn aniwa mu.” (Adiyisɛm 7:16, 17) Yiw, Yehowa yɛ ɔyamyefo ampa! Nanso nsɛm yi mu ntease mu dɔ dɛn?\n27. (a) Ɔkwan bɛn so na Yesaia hyɛɛ biribi a ɛte sɛ ɔpanyin no nsɛm no ara ho nkɔm? (b) Dɛn na ɛkyerɛ sɛ Yesaia nkɔmhyɛ no fii ase baa mu wɔ Kristofo asafo no so wɔ Paulo bere so?\n27 Momma yɛn nsusuw nkɔmhyɛ bi a wɔaka no saa ara ho nhwɛ: “Sɛ [Yehowa] se ni: Anisɔ bere mu na matie wo, na nkwagye da mu na maboa wo . . . Ɔkɔm renne wɔn, na osukɔm renne wɔn, na kumaforote ne owia renka wɔn, na nea ohu wɔn mmɔbɔ no begyaw wɔn, na wɔakyerɛ wɔn mmasu so kwan.” (Yesaia 49:8, 10; hwɛ Dwom 121:5, 6 nso.) Ɔsomafo Paulo faa nkɔmhyɛ yi mu fã bi kaa asɛm, na ɔkae sɛ ɛfa “nkwagye da” a efii ase fii Pentekoste wɔ 33 Y.B. mu no ho. Ɔkyerɛwee se: “Na [Yehowa ka] sɛ: Bere a ɛsɛ mu na matie wo, na nkwagye da na maboa wo; hwɛ, afei ne ɔdom bere, hwɛ ɛnnɛ ne nkwagye da.”—2 Korintofo 6:2.\n28, 29. (a) Yesaia nsɛm no baa mu dɛn wɔ afeha a edi kan no mu? (b) Adiyisɛm 7:16 nsɛm no ba mu wɔ nnipakuw kɛse no ho dɛn? (d) Dɛn na ebefi “nkwa asuti” a wɔbɛkyerɛ nnipakuw kɛse no kwan akɔ ho no mu aba? (e) Dɛn nti na nnipakuw kɛse no bɛyɛ soronko wɔ adesamma mu?\n28 Na ɔkɔm anaa osukɔm a ɛrenne wɔn anaa ɔhyew bi a ɛrenka wɔn ho bɔhyɛ no fa dɛn ho saa bere no? Ɛda adi sɛ, ɔkɔm ne sukɔm ankasa dee Kristofo a wɔtraa ase wɔ afeha a edi kan no mu no mmere bi. (2 Korintofo 11:23-27) Nanso honhom mu no, na wɔwɔ ade bebree. Na wɔama wɔn nneɛma pii, ma enti honhom mu nneɛma ho kɔm ne sukɔm anne wɔn. Afei nso, Yehowa amma n’abufuw mu ɔhyew no anhye wɔn bere a ɔsɛee Yudafo nneɛma nhyehyɛe no wɔ 70 Y.B. mu no. Adiyisɛm 7:16 nsɛm no kura honhom mu mmamu a ɛte saa ara ma nnipakuw kɛse no nnɛ. Wɔne Kristofo a wɔasra wɔn no bom nya honhom mu aduan bebree.—Yesaia 65:13; Nahum 1:6, 7.\n29 Sɛ woyɛ saa nnipakuw kɛse no mu biako a, wo komam tebea pa bɛma wode ‘ato ahurusi dwom,’ ɛmfa ho sɛ dɛn na ɛsɛ sɛ wugyina ano wɔ ohia ne nhyɛso horow a ɛbɛba wo so Satan nhyehyɛe no mfe kakraa a aka no mu. (Yesaia 65:14) Wɔ saa kwan yi so no, mprempren mpo, Yehowa betumi ‘apopa nusu nyinaa afi w’aniwa mu.’ Onyankopɔn afobu “owia” a ɛyɛ hyew nhaw wo bio, na sɛ wogyaw ɔsɛe mframa anan no mu a, wobetumi akora wo so afi Yehowa abufuw “ahohuru” no mu. Bere a saa ɔsɛe no aba awiei no, Oguammaa no bɛkyerɛ wo kwan na woanya “nkwa asuti” a ɛma ahoɔden no mu mfaso koraa, eyinom gyina hɔ ma Yehowa nsiesiei nyinaa a wayɛ na ama woanya daa nkwa no. Wobebu Oguammaa no mogya no mu gyidi a wowɔ no bem, kyerɛ sɛ wɔbɛma woanya ɔdesani pɛyɛ nkakrankakra. Mo a moyɛ nnipakuw kɛse no mufo no bɛyɛ soronko wɔ adesamma mu sɛ “ɔpepem pii” a ɛnsɛ sɛ wowu mpo! Ntease koraa mu no, na wɔapopa nusu nyinaa afi w’aniwa mu.—Adiyisɛm 21:4.\nƆfrɛ no mu den a Wɔbɛhyɛ\n30. Mfonini fɛfɛ bɛn na ebue ma yɛn wɔ Yohane anisoadehu no mu, na henanom na wobetumi “agyina”?\n30 Mfonini fɛfɛ bɛn na saa nsɛm yi ma yehu sɛɛ yi! Yehowa ankasa te n’agua so, na n’asomfo nyinaa, wɔn a wɔwɔ soro ne wɔn a wɔwɔ asase so, bom yi no ayɛ. Ne nkoa a wɔwɔ asase so no hu hokwan a ɛyɛ hu a ɛyɛ sɛ wobɛto ayeyi dwom a ano reyɛ den yi bi. Ɛrenkyɛ koraa, Yehowa ne Kristo Yesu bebu atɛn na wɔbɛte nteɛm no sɛ: “Wɔn abufuw da kɛse no adu, na hena na obetumi agyina ano?” (Adiyisɛm 6:17, NW) Mmuae no ne dɛn? Adesamma mu nnipa kakraa bi, a 144,000 a wɔasɔ wɔn ano no nkaefo no mu biara a ebia ɔda so ara wɔ ɔhonam mu ne nguan foforo no mu nnipakuw kɛse no na ‘wobegyina ano,’ kyerɛ sɛ, wɔne wɔn na ebenya nkwa.—Yeremia 35:19; 1 Korintofo 16:13.\n31. Ɛsɛ sɛ Yohane anisoadehu no mmamu no ka Kristofo a wɔasra wɔn ne nnipakuw kɛse no mufo nyinaa dɛn?\n31 Esiane nokwasɛm yi nti, Yohane kuw no mu Kristofo a wɔasra wɔn no yere wɔn ho denneennen ‘pɛ botae no ho adu akonya ɔsoro frɛ a Onyankopɔn nam Kristo Yesu mu frɛ no mu nkonim bo no.’ (Filipifo 3:14) Wonim yiye sɛ nsɛm a ɛrekɔ so wɔ nnɛ bere yi mu no hwehwɛ boasetɔ titiriw bi wɔ wɔn fam. (Adiyisɛm 13:10) Nokwaredi a wɔde asom Yehowa mfe pii akyi no, wokura wɔn gyidi mu pintinn, na wɔn ani gye sɛ “wɔakyerɛw [wɔn] din wɔ ɔsoro.” (Luka 10:20; Adiyisɛm 3:5) Nnipakuw kɛse no mufo no nso nim sɛ “nea obegyina akodu awiei no, ɔno na wobegye no” nkwa. (Mateo 24:13) Esiane sɛ wɔahyɛ nnipakuw kɛse no agyirae sɛ kuw na ama wɔafi ahohiahia kɛse no mu afi nti, ɛsɛ sɛ wɔn mufo ankorankoro yere wɔn ho denneennen sɛ wɔn ho bɛtew na wɔayɛ nnam.\n32. Tebea a egye ntɛmpɛ bɛn na nokwasɛm a ɛyɛ sɛ akuw abien pɛ na ‘wobegyina’ Yehowa abufuw da no mu no si so dua?\n32 Adanse biara nni hɔ sɛ akuw abien yi akyi no obi ‘begyina’ Yehowa abufuw da no mu. Dɛn na eyi kyerɛ ma nnipa ɔpepem pii a afe biara wɔkyerɛ obu ma Yesu afɔrebɔ no denam ne wu Nkae no afahyɛ ase ase a wɔkɔ no so, nanso wɔnkyerɛɛ Yesu afɔrebɔ no mu gyidi nkoduu baabi a ɛbɛma wɔayɛ Yehowa asomfo a wɔahyira wɔn ho so abɔ wɔn asu, na wɔyɛ adwuma wɔ ne som mu no? Afei, wɔn a bere bi anka wɔyɛ adwuma nanso wɔama kwan ma ‘nkwa yi mu nneɛma ho dadwen ne haw ahyɛ wɔn koma so’ nso ɛ? Ɛmmra sɛ wɔn a wɔtete saa nyinaa bɛkanyan wɔn ho, na wɔn ani ada hɔ sɛnea ɛbɛyɛ na wɔatumi “aguan afi nneɛma a ɛrebɛba yi nyinaa mu, na [wɔakogyina] onipa Ba”—Yesu Kristo—“no anim.” Bere no yɛ tiaa!—Luka 21:34-36.\n^ nky. 1 See New World Translation Reference Bible, ase hɔ asɛm no.\n^ nky. 3 The Watch Tower, April 1, 1918, kratafa 98.\n^ nky. 13 Nea ɛkyerɛ ankasa ne “wɔ n’anim,” The Kingdom Interlinear Translation of the Greek Scriptures.\n[Kratafa 119 adaka]\nOnyankopɔn na Nkyerɛase Ahorow Wɔ No\nYohane kuw no de mfe du du pii hwehwɛe sɛ wobehu nea kuw kɛse yi yɛ, nanso wɔannya nkyerɛkyerɛmu a ɛma akomatɔyam biara. Dɛn ntia? Yehu mmuae no wɔ ɔnokwafo Yosef nsɛm no mu, bere a ɔkae sɛ: “Onyankopɔn na nkyerɛase wɔ no” no. (Genesis 40:8) Bere bɛn, na ɔkwan bɛn so na Onyankopɔn kyerɛ ne nkɔmhyɛ ahorow mmamu ase? Mpɛn pii no, ɛyɛ bere a ɛrebenya mmamu anaasɛ ɛrenya mmamu no, sɛnea ɛbɛyɛ na ne nkoa a wɔhwehwɛ nsɛm mu no atumi ahu nkrasɛm a ɛwom no pefee. Wɔde ntease yi ma ‘sɛ wɔmfa nkyerɛkyerɛ yɛn na yɛafa boasetɔ ne kyerɛwnsɛm no mu awerɛkyekye so anya anidaso.’—Romafo 15:4.\n[Kratafa 124 adaka]\nNnipakuw kɛse no mufo\n▪ fi aman ne mmusua ne nkurɔfo ne kasa nyinaa mu\n▪ gyinagyina Yehowa ahengua anim\n▪ wɔahohoro wɔn ntade ma ahoa Oguammaa no mogya mu\n▪ ka sɛ nkwagye fi Yehowa ne Yesu\n▪ wofi ahohiahia kɛse no mu fi\n▪ som Yehowa n’asɔrefi awia ne anadwo\n▪ wonya Yehowa ahobammɔ ne ne hwɛ a ɔdɔ wom\n▪ Yesu yɛn wɔn de wɔn kɔ nkwa asuti ho\n[Mfonini nkutoo na ɛwɔ kratafa 121]\n[Kratafa 127 mfonini]\n[Kratafa 128 mfonini]\nShare Share Nnipakuw Kɛse Bebree Bi\nre ti 20 kr. 119-129\nAdiyisɛm—N’awiei a Ɛyɛ Anigye!\nBible no Asɛmti Titiriw\nNneɛma a Ɛsɛ sɛ Ɛba Ntɛm\nYesu De Nkuranhyɛ Ba\nYohane Hu Yesu a Wɔahyɛ no Anuonyam\nWobue Ahintasɛm Kronkron Bi So\nSan Kanyan Saa Kan Dɔ No!\nMmɔden a Yɛbɛbɔ Ayɛ Nkonimdifo\nYesu Din Mu a Wobekura Dennen\n“Satan Nneɛma a Emu Dɔ” a Yebekyi\nSo Wo Din wɔ Nkwa Nhoma no Mu?\n“Kɔ So Kura Nea Wowɔ No Mu Dennen”\nTɔ Sika a Wɔde Ogya Apa Mu\nYehowa Ɔsoro Ahengua no Anuonyam\n“Hena Na Ɔfata sɛ Obue Nhoma no Mu?”\nApɔnkɔsotefo Baanan Tu Mmirikaden!\n‘Akra a Wɔakum Wɔn’ no Nya Akatua\nAwurade Da no Mu Asasewosow Ahorow\nOnyankopɔn Israel Anosɔw\nYehowa Ɔhaw Ahorow a Ɛba Kristoman So\nDue a Edi Kan—Mmoadabi\nDue a Ɛto so Abien—Dɔm a Wɔtete Apɔnkɔ So\nNkrasɛm Fremfrem ne Nwenenwene\nAdansefo Baanu no a Wonyan Wɔn\nOnyankopɔn Ahintasɛm Kronkron—N’awiei a Anuonyam Wom!\nNkekaboa Abien a Wɔne Wɔn Di Asi\nWɔto Nkonimdi Dwom Foforo\n“Babilon Kɛse no Ahwe Ase!”\nYehowa Nnwuma—Ɛyɛ Akɛse ne Nwonwa\nOnyankopɔn Abufuw Ba Awiei\nAguaman a Ɔwɔ Dimmɔne no Atemmu\nWɔahu Ahintasɛm Bi a Ɛyɛ Nwonwa Ano\nWɔsɛe Babilon Kɛse No\nWɔasɛe Kurow Kɛse No\nBabilon Awiei ho Awerɛhodi ne Ahurusidi\nMunyi Yah Ayɛ wɔ N’atemmu Ahorow Ho!\nƆhene-Kofoni No Di Nkonim wɔ Harmagedon\nƆwɔ no Ti a Wɔbɛpɛtɛw\nOnyankopɔn Atemmu Da—Nea Efi Mu Ba a Ɛyɛ Anigye!\nAnuonyam Kurow No\nAdiyisɛm ne Wo\n“Kɔ So Tra Nneɛma a Wusuae no Mu”\nText Baabi a wubetumi atwe nneɛma akenkan Revelation—Its Grand Climax At Hand!


Забур 59 CARS - Nnwom 59 AKCB\nWɔto no sɛnea wɔto “Nsɛe No” sanku nne so. Dawid “miktam” dwom. Ɔtoo no bere a Saulo soma kɔwɛn Dawid fi sɛ wonkokum no no.\n1Ao, Onyankopɔn, gye me fi mʼatamfo nsam;\nbɔ me ho ban fi wɔn a wɔtaa me no ho.\n2Gye me fi amumɔyɛfo nsam.\nGye me nkwa fi mogyapɛfo nsam.\n3Hwɛ sɛnea wɔatɛw rehwehwɛ me akum me!\nNnipa a wɔn ho yɛ hu bɔ pɔw bɔne tia me\na emfi me mfomso anaa bɔne bi, Awurade.\n4Menyɛɛ mfomso bi, nanso wɔayɛ krado sɛ wɔbɛtow ahyɛ me so.\nSɔre begye me; hwɛ mʼamanehunu!\n5Wo, Awurade Nyankopɔn, Israel Nyankopɔn,\nnhu amumɔyɛfo nkontompofo no mmɔbɔ.\n6Wɔsan ba anwummere,\nwɔbobɔ mu sɛ akraman,\nna wokyinkyin kuropɔn no mu.\n7Hwɛ nea wɔfe fi wɔn anom,\nwɔn anofafa mu nsɛm ano yɛ nnam sɛ mfoa,\nna wosusuw se: “Hena na ɔbɛte yɛn nka?”\n8Nanso wo Awurade, woserew wɔn;\nwudi saa aman no nyinaa ho fɛw.\n9Wone mʼAhoɔden, mehwɛ wo kwan;\nwo, Onyankopɔn, ne mʼabandennen,\n10me Nyankopɔn a metumi atweri no.\nOnyankopɔn bedi mʼanim\nna ɔbɛma mahwɛ wɔn a wɔbɔ me ahohora no haw.\n11Nanso nkum wɔn, Awurade, yɛn nkatabo,\nna me nkurɔfo werɛ amfi wɔn.\nWo tumi mu no tutu wɔn ase,\n12Bɔne a efi wɔn anom,\nne wɔn ano nsɛm nti\nma wɔn ahomaso nkyekyere wɔn.\nAbususɛm a wɔka ne atoro a wotwa nti,\n13sɛe wɔn wɔ abufuwhyew mu,\nkosi sɛ wɔn ase bɛtɔre.\nAfei ɛbɛma asase so mmaa nyinaa ahu\n14Wɔsan ba anwummere,\n15Wokyinkyin pɛ aduan\nna sɛ wɔammee a, wosu bobɔ mu.\nmɛto wʼadɔe ho dwom anɔpa;\nefisɛ woyɛ mʼabandennen,\nme guankɔbea wɔ ahohia mmere mu.\n17Ao mʼAhoɔden, mɛto ayeyi dwom ama wo;\nwo, Onyankopɔn, ne mʼabandennen, me Nyankopɔn a ɔyɛ ɔdɔ.\nAKCB : Nnwom 59


Ɔmanpanin Nsrahwɛ Wɔ Bonomantan Mu - HOT STORIES GHANA\nƆmanpanin Nsrahwɛ Wɔ Bonomantan Mu\nƐnnɛ dadua yi, wɔ Ɛbɔ bosome da a ɛtɔso du, Ghana Manpanyin Nana Addo Dankwa Akuffo Addo abɛpue wɔ Bonomantan yi mu.\nƆmanpanyin hyɛɛ n’aprɔbɔ no ase wɔ Ghana Radio Kɛseɛ GBC nkorabata Radio BAR 93.5Mghz asoeɛ a ɛwɔ Sunyani, Bonomantan no kuropɔn mu.\nƆmanpanyin Nana Addo a ɔregyina wɔ n’amanyɔkuo NPP din mu apere mfeɛ nnan bio aka deɛ w’adi dada noho, ne Owura Tony Goode twetwee nkɔmɔ faa Bonoman mpontuo ho, ne nsɛm pii a Ɔmanpanyin no ne n’aban ayɛ, ne deɛ ɔbɛyɛ bio, sɛ Ghanafoɔ sane to aba ma no tena abandwa noso bio a.\nMpaninfoɔ se: “sɛ w’anka sɛ mewɔ a, obi nnka sɛ wo wɔ”.\nNe saa nti, Ɔmanpanyin hyɛɛ aseɛ bɔɔ neho aba so, kaa mpontudwuma ahodoɔ a wayɛ wɔ Bonomantan no mu ɛfiri bere a Ghanafoɔ de wɔn kokrobetie yii no sɛ ɔnkura afena nni Ghanaman anim nkɔ ɔkoo no.\nƐfa akwanyie ho, ayaresabea, kuadwuma ne asukuufoɔ adesua ho.\nƆkasa faa atea/cashew a ɛyɛ aduaba titiriw a abɛpue Bonomantan mu ha a akuafoɔ beberee de wɔn werɛ ahyɛ mu ne ne dua ho. Ɔde Ghana cashew kuayɔ no totoo Abigyanfoɔ (Cote d’Ivoire) deɛ ho, sɛ saa man no a Ghana ne no bɔ hyeɛ, wɔ Ɔbɔadeɛ kuayɔ asaasepa korɔ, nanso, ɛsane nhyehyɛɛ pa a ɔmo Aban de ato hɔ nti, cashew akuafoɔ a ɛwɔ Abigyan no nya mfasoɔ twitwiridie wɔ wɔn aduaba no mu sene Ghanafoɔ no.\nNe saa nti, ɔde nnoɔma atoto nekwan so a, cashew nso bɛnya baasomkuo a ɔmo de nnoɔma retoto naakwan so a ɛnkyɛ Ghana cashew akuafoɔ no bɛtwa ɛso aba.\nOwura Tony Goode sane bisaa Ɔmnpanyin asɛm faa DKM nsɛmsɛm a saa sikakorabea no dii Ghanafoɔ ne titiriw, Bonofoɔ, dwirim, faa wɔn sika a wɔde kɔsiee wɔn asoeɛ no ho.\nNa Ɔmanpanyin yii no ano sɛ, sɛdeɛ w’ahyɛ aseɛ dada retua wɔn a wɔn sika akɔdi DKM nkyɛn no, nekorakora, ɛnkɔsi Ɛbɔ bosome awieɛ deɛ, na obi biara a ne sika akɔdi hɔ no, ne nsa aka ne sika.\nƆmanpanyin de nekasa reba awieɛ no, ɔde adesrɛdeɛ too Bonofoɔ ne Ghanaman anim sɛ: deɛ ayɔ bi da, na yɛka sɛ obɛtumi ayɛ. Sɛ Ghana adehyeɛ hwɛ mpontudwuma a ɛrekɔso wɔ n’abrɛso yi: ‘Free Education’, mmɔfra a wɔkɔ sukuu ntoasoɔ kwa, ne kuadwuma a ɛnnɛ ama ɔman yi abɛyɛ aduane kɛntɛn wɔ Abibirem Atɔeɛ ha a, ɛnneɛ, na w’akyerɛ sɛ ɔnim to, enti Ghanafoɔ mfa no nyina atonoo bio wɔ Ɔpɛnima da a ɛtɔso nson abatoɔ no mu.\nAfei nso, Ghanafoɔ hunuu Ɔmanpanyin a ɔtwaa mu kɔeɛ nkyɛee, John Mahama, amanmuo, na sɛ wɔde toto nedeɛ yi ho, na sɛ ɔfata sɛ ɔtumi ne no pere Ghana akonwa kɛseɛ no, na ɛyɛ asɛm sɛ bɛ.\nƆmanpanyin aporɔbɔ no da so rekɔ so wɔ Bonomantan no mu, Revolution Broadcast bɛkɔso ama mo deɛ ɛfata sɛ moteɛ, na mo kenkan nyinaa.\nTags: Nana Addo Dankwa Akufo Addo Ɔmanpanin\nPrevious Okyeman Youth Must Stop The Unnecessary Partisan Attack On John Mahama – Progressive Akyem Citizens Cautions


Mateo Asɛmpa No 27:1-66\nWɔde Yesu kɔmaa Pilato (1, 2)\nYuda hyɛɛ ne ho akɔmfo (3-10)\nWɔde Yesu kogyinaa Pilato anim (11-26)\nWodii Yesu ho agoru wɔ baguam (27-31)\nWɔbɔɔ no asɛndua mu wɔ Golgota (32-44)\nYesu wui (45-56)\nWosiee Yesu (57-61)\nWɔwɛn ɔda no denneennen (62-66)\n27 Na ade kyee no, asɔfo mpanyin ne ɔman no mpanyimfo nyinaa hyiaam, na wɔhwɛɛ ɔkwan a wɔbɛfa so akum Yesu.+ 2 Wɔde nkɔnsɔnkɔnsɔn guu no de no kɔe, na wɔde no kɔmaa amrado Pilato.+ 3 Bere a Yuda a oyii Yesu mae no hui sɛ wɔabu Yesu kumfɔ no, onuu ne ho, na ɔsan de nnwetɛbona 30 no kɔmaa asɔfo mpanyin ne mpanyimfo no.+ 4 Na ɔka kyerɛɛ wɔn sɛ: “Mayɛ bɔne sɛ mayi onipa a ne ho nni asɛm ama.”* Wɔkae sɛ: “Ɛfa yɛn ho bɛn? Ɛyɛ wo ara w’asɛm!” 5 Enti ɔtow nnwetɛbona no guu asɔrefi hɔ, na ofii hɔ kɔe. Na ɔkɔhyɛɛ ne ho akɔmfo.*+ 6 Na asɔfo mpanyin no sesaw nnwetɛbona no, na wɔkae sɛ: “Mmara mma kwan sɛ yɛde begu sika akorae kronkron hɔ, efisɛ ɛyɛ mogya sika.” 7 Bere a wohyia dwinnwen ho no, wɔde sika no tɔɔ asaase,* na wɔde yɛɛ baabi a wobesie ahɔho. 8 Enti ɛde besi nnɛ, wɔfrɛ saa asaase no, Mogya Asaase.+ 9 Na nea wɔnam odiyifo Yeremia so kae no baa mu sɛ: “Na wogyee nnwetɛbona 30 no, ɛbo a wotwa too onipa no so no, onipa a Israel mma binom twaa bo too no so no, 10 na wɔde gyee asaase* sɛnea na Yehowa* ahyɛ me no.”+ 11 Afei Yesu begyinaa amrado no anim, na amrado no bisaa no sɛ: “Wone Yudafo Hene no anaa?” Yesu buae sɛ: “Wo ara na woreka.”+ 12 Na bere a asɔfo mpanyin ne mpanyimfo no rekeka nsɛm gu no so no,* wanyi ano.+ 13 Ɛnna Pilato bisaa no sɛ: “Enti nsɛm bebrebe a wɔreka gu wo so yi, wonte?” 14 Nanso wammua no; wanka asɛm baako mpo. Enti ɛyɛɛ amrado no nwonwa paa. 15 Sɛ edu afahyɛ biara a, nea na amrado no yɛ ne sɛ, ogyaa nnipa a wogu afiase no baako ma nnipadɔm no; nea nkurɔfo no bɛka sɛ onnyaa no no, na wagyaa no.+ 16 Bere no ara mu no, na obi da afiase a wɔfrɛ no Baraba. Ná wagye dimmɔne. 17 Enti bere a wohyiaam no, Pilato bisaa wɔn sɛ: “Hena na mopɛ sɛ migyaa no ma mo, Baraba anaa Yesu a muse wɔfrɛ no Kristo no?” 18 Ná Pilato nim sɛ ahoɔyaw nti na wɔde Yesu abrɛ no. 19 Afei nso, bere a ɔte atemmu agua so no, ne yere soma baa ne nkyɛn sɛ: “Mfa wo ho nnye onipa trenee yi asɛm mu koraa, na ne nti, mahu amane pii wɔ dae mu nnɛ.” 20 Nanso asɔfo mpanyin ne mpanyimfo no tutu guu nnipadɔm no asom sɛ, wɔnka sɛ wɔpɛ Baraba,+ na wɔmma wonkum Yesu.+ 21 Ɛnna amrado no bisaa wɔn sɛ: “Nnipa baanu no mu hena na mopɛ sɛ miyi no ma mo?” Wɔkae sɛ: “Baraba.” 22 Pilato bisaa wɔn sɛ: “Ɛnde dɛn na menyɛ Yesu a muse wɔfrɛ no Kristo no?” Wɔn nyinaa kae sɛ: “Bɔ no asɛndua mu!”*+ 23 Obisaa wɔn sɛ: “Adɛn? Bɔne bɛn na wayɛ?” Nanso wɔkɔɔ so teɛteɛɛm denneennen sɛ: “Bɔ no asɛndua mu!”+ 24 Pilato hui sɛ ɛrenkosi hwee, na mmom basabasa na ɛde reba. Enti ɔfaa nsu de hohoroo ne nsa wɔ nnipadɔm no anim, na ɔkae sɛ: “Minni ɔbarima yi mogya ho fɔ. Mo ara monyɛ nea mobɛyɛ.” 25 Ɛnna ɔmanfo no nyinaa kae sɛ: “Ne mogya mmra yɛne yɛn mma so.”+ 26 Ɛnna ogyaa Baraba maa wɔn. Afei ɔma wɔhwee Yesu,+ na ɔde no maa wɔn sɛ wɔnkɔbɔ no asɛndua mu.+ 27 Afei amrado no asraafo de Yesu kɔɔ amrado no fi hɔ, na wɔboaboaa asraafodɔm no nyinaa ano betwaa ne ho hyiae.+ 28 Na wɔworɔw n’ataade, na wɔde ntama kɔkɔɔ bi furaa no.*+ 29 Afei wɔde nsɔe nwenee ahenkyɛw de hyɛɛ ne ti, na wɔde demmire* hyɛɛ ne nsa nifa mu. Na wɔkotow n’anim dii ne ho agoru sɛ: “Asomdwoe nka wo, Yudafo Hene!”* 30 Na wɔtetew ntasu guu no so.+ Afei wogyee demmire* no, na wofii ase de hwehwee ne tirim. 31 Bere a wodii ne ho agoru wiei no, woyii ataade tenten no fii ne ho de n’ataade nguguso hyɛɛ no, na wɔde no kɔe sɛ wɔnkɔbɔ no asɛndua mu.+ 32 Bere a wɔrepue akɔ no, wohuu Kireneni bi a wɔfrɛ no Simon. Saa ɔbarima yi na wɔhyɛɛ no sɛ ɔnsoa Yesu asɛndua* no.+ 33 Na bere a woduu baabi a wɔfrɛ hɔ Golgota a ɛkyerɛ Tikora+ no, 34 wɔde ade nwenweenwene bi fraa nsã* sɛ ɔnnom;+ nanso bere a ɔde kaa n’ano no, wannom. 35 Bere a wɔbɔɔ no asɛndua mu no, wɔbɔɔ ntonto kyɛɛ n’ataade nguguso mu,+ 36 na wɔtenatenaa ase wɔ hɔ hwɛɛ no so. 37 Bio nso, wɔkyerɛw nea enti a wɔretwe n’aso no bɔɔ n’atifi sɛ: “Oyi ne Yesu, Yudafo Hene No.”+ 38 Na wɔbɔɔ akorɔmfo werɛmfo baanu bi asɛndua mu kaa ne ho, ɔbaako wɔ ne nifa, ɛnna ɔbaako wɔ ne benkum.+ 39 Na wɔn a wɔretwam no kasa tiaa no.+ Wɔwosow wɔn ti,+ 40 na wɔkae sɛ: “Ɛnyɛ wo na wokae sɛ wubedwiriw asɔrefi no agu na wode nnansa asi no?+ Gye wo ho ɛ! Sɛ woyɛ Onyankopɔn ba a, si fi asɛndua* no so!”+ 41 Asɔfo mpanyin ne akyerɛwfo ne mpanyimfo no nso fii ase dii ne ho agoru saa ara. Wɔkae sɛ:+ 42 “Ogyee nkurɔfo, nanso ontumi nnye ne ho! Ɔyɛ Israel Hene;+ ma onsi mfi asɛndua* no so, na yebegye no adi. 43 Ɔde ne ho ato Onyankopɔn so; sɛ Ɔpɛ n’asɛm a, ma Onnye no,+ efisɛ ɔkae sɛ, ‘Meyɛ Onyankopɔn Ba.’”+ 44 Saa ara na akorɔmfo werɛmfo a wɔbɔɔ wɔn asɛndua mu kaa ne ho no mpo yeyaw no.+ 45 Efi dɔn a ɛto so asia* rekɔ no, esum baa asaase no nyinaa so kosii dɔn a ɛto so akron.*+ 46 Bɛyɛ dɔn a ɛto so akron* no, Yesu de nne kɛse teɛɛm sɛ: “Eli, Eli, lama sabaktani?” Ɛkyerɛ, “Me Nyankopɔn, me Nyankopɔn, adɛn nti na woagyaw me?”+ 47 Bere a wɔn a wogyinagyina hɔ no tee eyi no, ebinom fii ase kae sɛ: “Ɔbarima yi refrɛ Elia.”+ 48 Ɛhɔ ara na wɔn mu baako tuu mmirika kɔfaa sapɔw,* na ɔde bɔɔ nsã* a emu kaw mu de tuaa demmire* ano, na ɔde kɔmaa no sɛ ɔnnom.+ 49 Na wɔn a aka no kae sɛ: “Munnyaa no! Momma yɛnhwɛ sɛ Elia bɛba abegye no anaa.” 50 Yesu san de nne kɛse teɛɛm, na ogyaa ne honhom mu.*+ 51 Na hwɛ! ntwamutam a ɛwɔ kronkronbea hɔ+ no mu tew abien+ fi soro besii fam,+ asaase wosowee, na abotan mu paapaee. 52 Na adamoa* so buebuei, na akronkronfo a wɔadeda no afunu* bebree puepuei, 53 na nnipa bebree huu afunu no. (Ne wusɔre akyi no, nnipa bi a wɔkɔɔ amusiei hɔ no bi kɔɔ kurow kronkron no mu.) 54 Bere a ɔsraani panyin no ne wɔn a ɔne wɔn rehwɛ Yesu so no huu asaasewosow no ne nea ɛrekɔ so no, wɔbɔɔ hu kɛse, na ɔkae sɛ: “Ampa ara, Onyankopɔn Ba ni.”+ 55 Ná mmea bebree wɔ hɔ a wogyinagyina akyiri rehwɛ; wɔn na na wodi Yesu akyi fi Galilea resom no.+ 56 Wɔn mu bi ne Maria Magdalene ne Yakobo ne Yose maame Maria, ne Sebedeo mma+ no maame. 57 Esiane sɛ na adu anwummere nti, osikani bi a ofi Arimatea a wɔfrɛ no Yosef baa hɔ. Ná ɔno nso abɛyɛ Yesu suani.+ 58 Saa ɔbarima yi kɔɔ Pilato nkyɛn kɔsrɛe sɛ ɔmfa Yesu amu+ no mma no. Na Pilato kae sɛ wɔmfa mma no.+ 59 Yosef faa amu no, na ɔde nwera pa a ani tew kyekyeree no.+ 60 Ná watwa ɔda foforo+ ato abotan mu a ɛyɛ ne dea. Enti ɔde amu no kɔtoo mu. Afei opiaa ɔbo kɛse bi twerii ɔda no ano, na ogyaw hɔ kɔe. 61 Na Maria Magdalene ne Maria baako no de, wɔkaa hɔ, na wɔtenaa ɔda no anim.+ 62 Da a edi hɔ a ɛyɛ Ahoboaboa Da+ no akyi no, asɔfo mpanyin ne Farisifo no behyiae wɔ Pilato anim, 63 na wɔkae sɛ: “Owura, yɛakae sɛ bere a okontomponi no te ase no, ɔkae sɛ, ‘Nnansa akyi no, mɛsɔre.’+ 64 Enti ka ma wɔnkɔbɔ ɔda no ho ban nkosi ne nnansa so, na n’asuafo no ammewia no+ anka ankyerɛ nkurɔfo sɛ, ‘Wasɔre afi awufo mu!’ Anka nkontomposɛm a edi akyiri yi bɛsen nea edi kan no.” 65 Pilato ka kyerɛɛ wɔn sɛ: “Momfa asraafo nkɔ, na monkɔwɛn ɔda no sɛnea mubetumi.” 66 Enti wɔkɔe, na wɔde ɔbo kataa ɔda no ano denneennen, na wɔmaa asraafo wɛn hɔ.\n^ Nt., “Mayɛ bɔne sɛ mayi mogya a asɛm nni ho ama.”\n^ Anaa “ɔkɔsɛn ne ho.”\n^ Nt., “ɔnwemfo asaase.”\n^ Anaa “rebɔ no sobo no.”\n^ Anaa “ataade afasebiri bi hyɛɛ no.”\n^ Anaa “owui.”\n^ Anaa “nkae ada.”\n^ Anaa “amu.”


1 Ahene 14:1-31\n14 Saa bere no ara mu na Yeroboam ba Abia yaree.+ 2 Enti Yeroboam ka kyerɛɛ ne yere sɛ: “Sɔre ɛ, na sakra+ wo ho na obiara anhu sɛ wone Yeroboam yere, na kɔ Silo. Hwɛ! Ɛhɔ na odiyifo Ahiya+ wɔ. Ɔno na ɔka kyerɛɛ me sɛ mɛyɛ ɔman yi hene.+ 3 Fa paanoo du+ ne paanoo a wɔapete so, ne ɛwo toa+ biako, na kohu no.+ Ɔno na ɔbɛka nea ɛbɛyɛ abofra no akyerɛ wo.”+ 4 Enti Yeroboam yere yɛɛ saa. Na ɔsɔre kɔɔ Ahiya fie wɔ Silo.+ Saa bere no na Ahiya nhu ade, na onyin nti n’ani ayɛ kusukusu.+ 5 Ná Yehowa aka akyerɛ Ahiya sɛ: “Yeroboam yere reba wo nkyɛn abebisa biribi ne ba ho efisɛ ɔyare. Sɛɛ ne sɛɛ na ka kyerɛ no. Sɛ ɔba a, ɔbɛsakra ne ho ayɛ ne ho sɛ obi foforo.”+ 6 Bere a Ahiya tee ɔbea no nan ase wɔ ne kwan ano ara na ɔkae sɛ: “Yeroboam yere,+ bra mu. Dɛn nti na woasakra wo ho ayɛ wo ho sɛ obi foforo bere a wɔasoma me sɛ menka asɛm a ano yɛ den nkyerɛ wo yi? 7 Kɔka kyerɛ Yeroboam sɛ, ‘Nea Yehowa, Israel Nyankopɔn aka ni: “Memaa wo so wɔ me man mu ma wudii me man Israel anim,+ 8 na mihwim+ ahenni no fii Dawid fie de maa wo, nanso woanyɛ sɛ m’akoa Dawid a odii me mmara nsɛm so na ɔde ne koma nyinaa dii m’akyi, na nea ɛteɛ nkutoo na ɔyɛe m’anim+ no; 9 woayɛ bɔne asen wɔn a wodii w’anim nyinaa, na woayɛ nyame foforo+ ne dade ahoni+ de ahyɛ me abufuw,+ na me de, woatow me akyene w’akyi;+ 10 eyi nti mede mmusu reba Yeroboam fie so, na metwa Yeroboam fie barima+ biara akyene, Israel nipahunu a onni ɔboafo+ mpo; mɛpra Yeroboam fie nyinaa akɔ+ sɛnea obi pra nantwibin kɔtow gu no.+ 11 Yeroboam ho nipa biara a obewu wɔ kurow mu no, akraman na ebedi ne nam,+ na nea obewu wɔ wuram no, wim nnomaa na ebedi ne nam,+ efisɛ Yehowa na waka.”’ 12 “Enti sɔre na kɔ wo fie. Sɛ wo nan si kurow no mu ara pɛ a, abofra no bewu. 13 Israel nyinaa besu no+ na wɔasie no, na ɔno nkutoo ne Yeroboam ho nipa a wobesie no, efisɛ Yehowa, Israel Nyankopɔn ahu adepa bi wɔ ne ho, Yeroboam fiefo mu.+ 14 Na Yehowa bɛma ɔhene bi so+ wɔ Israel a obetwa Yeroboam fie akyene da no, na sɛ ɛba mu saa bere yi nso ɛ?+ 15 Yehowa bɛbɔ Israel sɛnea demmire hinhim nsu mu,+ na obetutu+ Israel ase afi asase pa+ a ɔde maa wɔn agyanom yi so, na ɔbɛbɔ wɔn apete+ akɔ asubɔnten kɛse+ no agya, abosonnua+ a wɔayeyɛ de ahyɛ Yehowa abufuw+ nti. 16 Na Yeroboam bɔne a wayɛ a ama Israel nso ayɛ bɔne+ nti, ɔbɛpo Israel.”+ 17 Ɛnna Yeroboam yere sɔre siim kɔɔ Tirsa.+ Bere a ɔreyɛ adu ofie no kwan ano no, abofra no wui. 18 Enti wosiee no, na Israel nyinaa suu no sɛnea Yehowa asɛm a ɔnam n’akoa odiyifo Ahiya so kae no te. 19 Yeroboam ho nsɛm a aka, n’akodi+ ne sɛnea odii ade no, wɔakyerɛw ne nyinaa wɔ Israel ahene bere so nsɛm nhoma+ no mu. 20 Nna a Yeroboam de dii hene no si mfe aduonu abien, na ɛno akyi no, ɔne n’agyanom kɔdae,+ na ne ba Nadab+ bedii n’ade. 21 Solomon ba Rehoboam+ nso dii hene wɔ Yuda. Rehoboam bedii ade no, na wadi mfe aduanan biako, na odii ade mfe dunson wɔ Yerusalem, Israel mmusuakuw+ no nyinaa kurow+ a Yehowa paw sɛ ne din ntena hɔ+ no mu. Ne maame din de Naama a ɔyɛ Ammonni.+ 22 Na Yuda kɔɔ so yɛɛ Yehowa ani so bɔne+ de huruu ne bo+ sen nea wɔn agyanom de wɔn bɔne yɛe no nyinaa.+ 23 Wɔn nso yeyɛɛ sorɔnsorɔmmea+ ne abosom adum+ ne abosonnua+ wɔ nkoko atenten+ nyinaa so ne nnua kusuu+ nyinaa bi ase. 24 Ná asɔrefie mmarima nguaman mpo wɔ asase no so.+ Wɔyɛɛ akyide a amanaman a Yehowa pam wɔn fii Israelfo anim no yɛe nyinaa bi.+ 25 Ɛbae sɛ Ɔhene Rehoboam afe a ɛto so anum mu no, Egypt hene Sisak+ baa Yerusalem so. 26 Na ɔfaa Yehowa fie akorade ne ahemfie hɔ akorade+ no. Ɔfaa biribiara;+ ɔfaa sika akyɛm a Solomon yɛe no nyinaa nso.+ 27 Ɛno nti Ɔhene Rehoboam yɛɛ kɔbere akyɛm de sii ananmu, na ɔde hyɛɛ ammirikatufo+ a wɔwɛn ahemfie pon ano+ no mpanyimfo nsa. 28 Na bere biara a ɔhene bɛba Yehowa fie hɔ no, ammirikatufo no ba bɛsesaw, na wɔsan de kɔ awɛmfo dan+ no mu. 29 Rehoboam ho nsɛm a aka, nea ɔyɛe nyinaa, wɔakyerɛw wɔ Yuda ahene bere so nsɛm nhoma+ no mu. 30 Akodi bɛdaa Rehoboam ne Yeroboam ntam daa.+ 31 Na Rehoboam ne n’agyanom kɔdae, na wosiee no kaa n’agyanom ho wɔ Dawid Kurow+ mu. Ne maame din de Naama a ɔyɛ Ammonni.+ Na ne ba Abiam+ bedii n’ade.


Apocalypse 20 BDS - Yohane Adiyisɛm 20 NA-TWI | Biblica América Latina\nApocalypse 20 BDS - Yohane Adiyisɛm 20 NA-TWI\nYohane Adiyisɛm 20\nMfe apem ahenni\n1Afei mihuu ɔbɔfo bi sɛ ofi soro reba fam a na okita ebun no safe ne nkɔnsɔnkɔnsɔn duruduru bi. 2 Ɔkyeree ɔwɔ kɛse dedaw a ɔyɛ ɔbonsam no kyekyeree no mfe apem. 3 Ɔbɔfo no tow no kyenee ebun no mu too mu safe sɔw ano sɛnea ɛbɛyɛ a, ɔrentumi nnaadaa aman bio kosi sɛ mfe apem no betwam. Ɛno akyi wobegyaa no kakra.\n4 Afei mihuu nhengua ne wɔn a wɔtete so. Wɔmaa wɔn tumi sɛ wommu atɛn. Afei mihuu wɔn a esiane sɛ wɔada nokware ne Onyankopɔn asɛm a Yesu kae no adi nti, wɔakunkum wɔn no akra. Wɔansom aboa no ne ne honi no. Saa ara nso na wɔmfaa aboa no agyiraehyɛde nhyɛɛ wɔn moma so ne wɔn nsa ho agyirae. Wɔbaa nkwa mu ne Kristo bedii ahene mfe apem. Awufo a wɔaka no annyan kosii mfe apem no akyi.\n5 Eyi ne awufosɔre a edi kan. 6 Nhyira bebree nka wɔn a wodii kan nyan wɔn fii awufo mu. Owu a ɛto so abien no nni wɔn so tumi. Wɔbɛyɛ Onyankopɔn ne Kristo asɔfo. Na wɔne no bedi ahene mfe apem.\n7 Mfe apem no akyi, wobeyi ɔbonsam afi afiase hɔ; 8 na ɔbɛkɔ akɔdaadaa aman a ɛwɔ wiase nyinaa a ɛyɛ Gog ne Magog. Ɔbonsam bɛboaboa wɔn ano a wɔn dodow bɛyɛ sɛ mpoano anhwea de wɔn akɔ sa. 9 Wotuu sa kɔɔ asase so nyinaa kotwaa Onyankopɔn nkurɔfo atenae a ɛyɛ ɔman a ɔdɔ no no ho hyiae. Nanso ogya fi soro bɛsɛee wɔn.\n10 Ɛnna wɔtow ɔbonsam a ɔdaadaa wɔn no too ogya tare ne sɔfere a wɔde aboa no ne atoro odiyifo no ato mu no mu. Na wɔbɛyɛ wɔn ayayaade awia ne anadwo daa daa.\n11 Afei mihuu ahengua fitaa kɛse bi ne nea ɔte so no. Asase ne soro yerae wɔ n’anim a wɔanhu bio. 12 Na mihuu awufo akɛse ne nketewa sɛ wogyinagyina ahengua no anim. Wobuebuee nhoma bebree mu, ɛnna wobuee nhoma foforo bi a ɛyɛ ateasefo nhoma no mu. Wobuu awufo no atɛn, sɛnea wɔn nnwuma te, ne sɛnea wɔakyerɛw wɔ nhoma ahorow no mu no. 13 Afei ɛpo nso dan n’awufo mae. Owu ne asaman nso de wɔn awufo mae. Na wobuu wɔn nyinaa atɛn sɛnea wɔn nnwuma te. 14 Na wɔtow owu ne asaman guu ogya tare no mu. Saa ogya tare yi ne owuprenu no. 15 Na obiara a wɔankyerɛw ne din angu nkwa nhoma no mu no, wɔtow no kyenee ogya tare no mu.\nNA-TWI : Yohane Adiyisɛm 20


JW Library App: Sɛnea Wobɛtwe Nhoma Anaa Video na Wode Adi Dwuma (Android) | JW.ORG Help\nSɛnea Wobɛtwe Nhoma Anaa Video na Wode Adi Dwuma—Android\nNhoma, nhomawa, nkratawa, ne video pii wɔ JW Library so a wubetumi akenkan anaa woahwɛ bere a wunni Intanɛt so.\nWopɛ sɛ wotwe bi anaa wode di dwuma a, di akwankyerɛ yi akyi:\nTwe Nea Wopɛ\nYi Biribi Fi W’afiri So\nTwe Nea Wɔayɛ Mu Nsakrae\nWubetumi atwe dodow biara a wopɛ na akyiri yi woasua anaa woakenkan bere a wunni intanɛt so.\nSɛ wode wo nsa fa w’afiri no benkum so twe a, wubehu sɛ wɔahyehyɛ nhoma no wɔ Publications afa hɔ.\nWumia Languages ahyɛnsode no so a wubehu sɛ kasa ahorow no nyinaa sa so. Mia kasa a wopɛ so. Kasa a wotaa de di dwuma no, ɛno na edi kan. Wopɛ nso a wubetumi abɔ kasa a worehwehwɛ no ahyɛ hɔ.\nAkwan pii wɔ hɔ a yɛfa so hwehwɛ nhoma wɔ JW Library so.\nWumia By Type a, wubehu nhoma ahorow wɔ kasa a wode ato so no mu sɛ wɔahyehyɛ no akuwakuw sei: Books, Tracts, anaa Videos. Wubue bi a, wubehu nneɛma foforo. Wofa Watchtower sei a, wubehu sɛ wɔahyehyɛ no afe afe, na video no nso, wɔahyehyɛ no ahorow ahorow. Sɛ wumia All Types so a, ɛde wo bɛkɔ w’akyi.\nWhat’s New afa no ma wuhu nneɛma a wɔayi no adi nnansa yi ara wɔ kasa no mu.\nWunnya ntwee nhoma bi a, wubehu sɛ wɔde ahyɛnsode bi te sɛ mununkum ato ho. Wopɛ sɛ wotwe nhoma bi a, mia saa nhoma no so. Wotwe nhoma no wie a, ahyɛnsode no befi ho. Afei wumia so a, wubetumi akan.\nWokɔ Downloaded afa hɔ a, biribiara a woatwe wɔ kasa biara mu no wɔ hɔ. Wubetumi ahyehyɛ nhoma a ɛwɔ hɔ no wɔ akwan yi so: Frequently Used, Rarely Used ne Largest Size.\nSɛ w’afiri no so ayɛ ma anaa biribi wɔ so a wunhia bio a, wubetumi ayi afi so.\nSɛ wode wo nsa fa w’afiri no benkum so twe na wumia Publications so a, wubetumi amia baako so (te sɛ Books) na woahu nea ɛwom nyinaa. Wopɛ sɛ wuyi biribi fi so a, mia More ahyɛnsode no so na mia Delete.\nSɛ w’afiri no so reyɛ ayɛ ma a, yi nneɛma a wontaa mfa nyɛ adwuma anaa ɛso dodo no bi fi so. Fa wo nsa fa w’afiri no benkum so twe na mia Publications. Afei kɔ Downloaded na hyehyɛ nhoma no wɔ akwan yi so: Rarely Used anaa Largest Size. Afei yi nea wunhia no fi so.\nƐwom ara a, nhoma bi a woatwe dedaw no, wobɛhwɛ na wɔayɛ mu nsakrae.\nSɛ ɛba saa a, wubehu sɛ ahyɛnsode kurukuruwa bi abɛda ho. Sɛ wumia nhoma bi so a wubehu sɛ wɔakyerɛw sɛ wɔayɛ mu nsakrae. Wumia Download so a, wubenya nea wɔasakra mu no. Wopɛ nso a, mia Later na akyiri yi woatwe.\nWopɛ sɛ wuhu sɛ wɔayɛ nsakrae wɔ biribi a woatwe mu a, fa wo nsa fa benkum so na mia Publications. Wɔayɛ ebi mu nsakrae a, wɔbɛkyerɛw Pending Updates wɔ soro hɔ. Wumia so a, wubehu nea wɔasakra mu a wunnyae no nyinaa wɔ hɔ. Mia baako so, na wubenya foforo no bi anaa mia Update All so na twe nea wɔayɛ mu nsakrae nyinaa.\nProgram no mu nsakrae yi baa February 2015 bere a yeyii JW Library 1.4 adi no. Android 2.3 ne nea ɛbaa ɛno akyi so na nsakrae yi yɛ adwuma. Sɛ ɛnyɛ adwuma wɔ w’afiri so a, yɛsrɛ wo kɔ “Fa JW Library Di Dwuma—Android,” na hwɛ ɛho akwankyerɛ wɔ Nea Wobɛyɛ Anya Nsakrae no Bi afa hɔ.\nNneɛma a Ɛwɔ JW Library So\nMa Yɛmmoa Wo Wɔ Android Afiri So\nFa JW Library Di Dwuma—Android\nMa JW Library So Akenkan Nyɛ Wo Dɛ—Android\nNsɛm a Nkurɔfo Taa Bisa—JW Library (Android)\nNsɛm a Nkurɔfo Taa Bisa—JW Library (iOS)\nNsɛm a Nkurɔfo Taa Bisa—JW Library (Windows)


ƐYƐ Ghana efisƐ, wohwƐ abibrim atƆefam ha a, wƆn na wodii kan gyee wƆn faahodi fii Nnyiresi AborƆfo nsam, Ɔsaagyefo Kwame Nkrumah bre so wƆ afe apem ahan kron eduosia mu (1960). Saa y3 mu no, ƐhyƐƐ aman nkae no nso ma wƆ koo Ɔkoden. Ghanafo Frankaa mu ahyƐ nso, nsoroma tumtum no mpo y3 adansedi k3se ma abibirem faahodi.\nSƐ nea Ɔman Ghana bƆbea te no; SakasakayƐ nni mu bebree, nanso aman mpanyinfo nnhyehyƐe bƆne nti, ahiafo ne kataasehyƐ ayƐ mu ma. Eyi ama temanmufo yi atutu akwan akƆ aman ahorow so kƆpƐ asetena pa. Dodow no fi (Nigeria, Burkina Faso, Togo ne Mali). Ne saa nti Ghana abƐyƐ Ɔman a amanframanfrafo dƆƆso wƆ mu pii.\nGhana ka kasa ahorow bƐyƐ aduanan (40). Na emu no, Ɔman no gye mu bƐyƐ du baako(11) to mu; Ga, Akan,(Asante Twi, AkuapimTwi, Mfantse ne Nzema), Mole Dagbani,(Dagare ne Dagbanli), Ewe, Dangme, Guan ne Kasem. Ne nyinaa mu no nea yƐde di dwuma sƐ Ɔman wƆ amanhorow so ne BrƆfo Kasa.\nYƐn kuw yi di dwuma titiriw wƆ Apueimantam a ƐwƆ AtƆe fam, Ghana. ƐwƆ Asu Firaw Apuei fam, Brong ne Ahafomantam, Ɛne Asante mantam Atifi fam, Asante mantam AtƆe fam, Mfinfini mantam ne Nkran Punpuni mantam. Akanfo ne nnipa kuw titiriw mmpƆtam a yedi dwuma yi. WƆn kasa titiriw ne Akan (AkuapimTwi) ne BrƆfo Kasa. YƐn kuW yi Wɔ Apuei mantam kuropƆn Koforidua mu.


Nteɛso a Mmofra Hia\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Oromo Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Zulu\nASƐM A ƐDA SO | NTEƐSO AFA HE?\nAMPA, abatete nna fam. Nanso sɛ ɔwofo bi de nteɛso kame ne ba a, na ɔredi no awu. Adɛn ntia? Asɛm no ara ne sɛ, sɛ nteɛso nni hɔ a, (1) mmofra bɛkɔ so adi nsɛnhunu, na ɛbɛma awofo abrɛ. (2) Ɛbɛkyerɛ sɛ awofo nsi pi, na wei bɛma mmofra no adwene atu afra.\nNanso sɛ awofo de nteɛso a ɛfata ma wɔn mma a, ɛbɛma wɔn adwenem abue na wɔanya suban pa. Bio, wɔbɛnyin abɛyɛ mpanyimfo a wɔn ani da hɔ. Ɛnneɛ, dɛn na ɛbɛboa wo ma woateɛ wo mma so sɛnea ɛfata?\nAkwankyerɛ a Bible de Ma\nYehowa Adansefo gye tom sɛ Bible yɛ ma “nkyerɛkyerɛ, ntɛnyie, nneɛma atenetene, tenenee mu ntenesoɔ.” (2 Timoteo 3:16) Bible boa awofo ma wɔtumi tete wɔn mma, na ɛde akwankyerɛ a ɛfata ma mmusua. Wo deɛ, ma yɛnhwɛ emu bi.\nBIBLE KA SƐ: “Agyimisɛm kyekyere abɔfra akoma ho.”—Mmebusɛm 22:15.\nAmpa nkwadaa ho yɛ anika, na mpo wɔdwene nnipa ho, nanso ɛtɔ da a wɔn nneyɛe bi mfa kwan mu. Enti mmofra hia nteɛso. (Mmebusɛm 13:24) Sɛ awofo gye nokwasɛm yi tom a, ɛbɛboa ma wɔn ani aku wɔn mma ho.\nBIBLE KA SƐ: “Mfa ntenesoɔ nkame abɔfra.”—Mmebusɛm 23:13.\nNsuro sɛ woteɛ wo ba a, ɛbɛpira no anaa ɛbɛsɛe wo ne no ntam daakye. Woteɛ wo mma so sɛnea ɛfata a, ɛma mmofra no sua ahobrɛase na wɔgye wɔn mfomso tom. Su a ɛte saa bɛboa wɔn daakye.—Hebrifoɔ 12:11.\nBIBLE KA SƐ: “Deɛ onipa guo no, ɛno ara na ɔbɛtwa.”—Galatifoɔ 6:7.\nƆwofo biara pɛ sɛ ɔbɔ ne mma ho ban, na ɛyɛ ne kwan so. Nanso sɛnea yɛadi kan aka no, ɛsɛ sɛ wɔkari pɛ. Sɛ wo mma yɛ bɔne na “wotwitwa” gye wɔn a, ɛremmoa wɔn. Bio nso sɛ wɔda subammɔne bi adi na wɔn tikya anaa ɔpanyin bi yi wo asoti na wogye wɔn ti a, na woredi wɔn awu. Mmom hu sɛ wɔyɛ nnipa a wɔreboa wo. Woyɛ saa a, na worekyerɛ mmofra no sɛ ɛsɛ sɛ wɔbu mpanyimfo. Ɛba saa a, wo nso wɔbɛbu wo.—Kolosefoɔ 3:20.\nBIBLE KA SƐ: “Ɔba a wɔato no asaworam hyɛ ne maame aniwuo.”—Mmebusɛm 29:15.\nDa ɔdɔ ne ntease adi, na si pi\nƐwom, ɛnsɛ sɛ awofo yɛ wɔn mma ayayade, nanso wei nkyerɛ sɛ wɔbɛyɛ abahyɛbɔne agyaa wɔn ma wɔayɛ nea wɔpɛ. Nwoma bi a wɔfrɛ no The Price of Privilege ka sɛ: “Sɛ awofo ma wɔn mma di bakoma a, mmofra no renhu sɛ panyin bi wɔ fie.” Sɛ woyɛ ɔwofo na woamfa wo nan ansi fam a, abofra no bɛsusu sɛ ɔno ara ne “agyeman” wɔ fie hɔ. Ɛbɛwie ase no na wakɔyɛ nea yɛnyɛ de animguase aba ma ebi aka wo.—Mmebusɛm 17:25; 29:21.\nBIBLE KA SƐ: ‘Ɔbarima bɛfam ne yere ho, na wɔn mmienu no ayɛ ɔhonam korɔ.’—Mateo 19:5.\nBible kyerɛ sɛ ɛsɛ sɛ ɔbarima ne ɔbaa ware ansa na wɔawo mma. Mmofra bɛnyin afi fie, nanso aware no deɛ ɛbɛkɔ so atena hɔ. (Mateo 19:5, 6) Hyɛ no nsow sɛ modii kan waree ansa na morebɛyɛ awofo. Enti sɛ moma abofra no gye mo adwene nyinaa a, ‘ɔbɛbu ne ho atra so.’ (Romafoɔ 12:3) Sɛ awarefo gyegye wɔn mma so dodo a, ɛbɛtumi ama wɔn aware no mpo agyigya.\nNea Ɛbɛboa Awofo\nSɛ wode Bible mu nsɛm a ɛdidi so yi yɛ adwuma a, ɛbɛtumi aboa ma wode nteɛso a ɛfata ama wo mma.\nDa ɔdɔ adi. “Monnhyɛ mo mma abufuo na wɔn abam ammu.”—Kolosefoɔ 3:21.\nSi pi. “Momma mo Aane nyɛ aane, na mo Dabi nyɛ dabi.”—Mateo 5:37.\nDa ntease adi. “Mɛtene wo so sɛdeɛ ɛfata.”—Yeremia 30:11. *\n^ nky. 21 Sɛ wopɛ wei ho nsɛm pii a, kɔ jw.org/tw. Hwɛ BIBLE NKYERƐKYERƐ > AWAREFO NE AWOFO. Wokɔ hɔ a, wobɛhu nsɛm te sɛ “Nyɛ Abahyɛbɔne,” “Sɛnea Wubegyina Osũ ne Nteɛteɛm Ano,” ne “Sɛnea Wobɛtete Wo Babun.”\nYehowa, anigye Nyankopɔn no, pɛ sɛ mmusua nya anigye. Sua afotu a ɛwɔ Bible mu a mfaso wɔ so ma okununom, ɔyerenom, awofo, ne mmofra.